Kisah 1MDB dan Beberapa Pengajaran Darinya

Walaupun kisahnya telah diketahui umum semenjak beberapa tahun yang lepas, namun masih ada sebahagian besar rakyat Malaysia yang kurang jelas tentang isu syarikat yang kontroversi ini serta implikasi yang bakal timbul akibat daripada beberapa insiden yang melibatkannya.

Dalam penulisan ini, saya akan cuba menerangkannya dengan cara yang paling mudah agar isu ini dapat difahami oleh mereka yang tidak mempunyai latar belakang pendidikan dalam bidang perakaunan atau kewangan. Pada penghujung artikel ini nanti, saya juga akan berkongsi pengamatan saya dari aspek pengajaran yang boleh diperolehi daripada apa yang sedang berlaku kepada 1MDB.

Asal Usul Syarikat 1MDB, Perubahan Nama dan Strukturnya[1]

Syarikat 1MDB ini pada asalnya adalah sebuah entiti yang dikenali sebagai TIA atau Terengganu Investment Authority (Lembaga Pelaburan Terengganu). TIA ini adalah idea dari Sultan Terengganu yang mahukan pendapatan negeri sebanyak lebih dari RM1 bilion setahun dalam bentuk royalti minyak diurus dengan baik dan bukannya dibelanjakan dengan bebas oleh ahli politik negeri. Salah seorang daripada penasihat Sultan ketika itu ialah seorang anak muda berbangsa Cina yang berasal dari Pulau Pinang bernama Low Taek Jho atau lebih dikenali dengan nama Jho Low.

Idea yang diberikan oleh Jho Low kepada TIA ialah memulakan operasi pelaburan dengan saiz tabung berjumlah RM11 bilion iaitu melalui sumbangan RM5 bilion dari kerajaan pusat dan RM6 bilion melalui pinjaman. Pinjaman tersebut akan dijamin melalui cagaran ke atas pendapatan royalti minyak yang akan diperolehi oleh kerajaan negeri Terengganu dari Petronas di tahun-tahun yang akan datang.[2]

Namun, setelah mendapat RM5 bilion daripada kerajaan pusat, berlaku pertelingkahan pendapat di antara Menteri Besar Terengganu pada masa itu iaitu Datuk Ahmad Said dan ahli lembaga yang lain. Ini kerana Datuk Ahmad Said dilaporkan ingin menguasai cara dana dibelanjakan.

Ini bertentangan dengan tujuan asal penubuhannya. Datuk Ahmad Said juga mahu terlibat dengan pengurusan dana dan tidak bersetuju jika dana tersebut diuruskan sepenuhnya oleh pasukan pengurusan profesional yang dikawal selia oleh lembaga pengarah dan juga penasihat. Dalam erti kata yang lain, telah ada tiga lapisan dalam struktur syarikat TIA untuk memastikan dana diurus dengan baik.

Pertelingkahan pendapat ini telah mengakibatkan TIA diambil alih oleh kerajaan pusat dan diletakkan di bawah Kementerian Kewangan. Namanya kemudian telah ditukarkan kepada 1MDB dan struktur pengurusannya telah diubah supaya kuasa sepenuhnya adalah di bawah Perdana Menteri walaupun beliau hanya bertindak sebagai pengerusi lembaga penasihat 1MDB.

Di samping itu, Perdana Menteri juga berkuasa melantik pengerusi dan ahli lembaga pengarah 1MDB serta mempunyai kuasa berkenaan semua keputusan perbelanjaan yang berjumlah besar.[3] Ini berbeza dengan keadaan biasa di mana kuasa tersebut adalah di dalam tangan pengerusi lembaga pengarah syarikat.

Oleh kerana 1MDB berada di bawah tanggungjawab Kementerian Kewangan, maka pinjaman oleh 1MDB akan lebih senang dilakukan kerana ianya akan dijamin oleh kerajaan Malaysia. Perkara ini sepatutunya diluluskan oleh kabinet, namun menurut Tan Sri Muhyiddin Yasin, bekas Timbalan Perdana Menteri Malaysia, ianya langsung tidak dibincangkan oleh kabinet dan juga tidak pernah mendapat kelulusan kabinet.

Memandangkan hutang 1MDB bukan secara rasmi pinjaman kerajaan, maka ianya telah tidak dilaporkan kepada Parlimen. Sudah tentu keadaan ini adalah sangat pelik kerana hutang yang dijamin oleh pihak kerajaan sepatutnya mesti mendapat kebenaran Parlimen, terutama sekali jika jumlah yang terlibat adalah sangat besar.

Pengurusan 1MDB mempunyai cita-cita tinggi untuk 1MDB dan oleh itu memerlukan dana yang banyak. Ia telah melaksanakan eksesais pengumpulan dana dengan bantuan AmInvestment Bank yang menjadi pengatur utama dan fasilitator dengan menjual bon untuk memperolehi RM5 bilion.[5] Kadar bunga yang dikenakan ialah 5.75% dan sebahagian daripada dana ini iaitu sebanyak RM3.4 bilion telah digunakan untuk melabur dalam sebuah projek usahasama di antara 1MDB dan PetroSaudi International Ltd (PSI).

Namun terdapat beberapa laporan yang menyatakan bahawa bukan semua ahli lembaga 1MDB berpuas hati dengan pelaburan tersebut. Ini mungkin kerana terdapat beberapa arahan dari lembaga syarikat yang tidak dipatuhi apabila duit yang begitu banyak telah dipindahkan ke sebuah syarikat yang tidak diketahui dengan jelas dari segi sejarah dan prestasinya. Bahkan ada laporan yang menyatakan bahawa pengerusinya yang pertama iaitu Tan Sri Bakke Salleh telah meletakkan jawatan kerana tidak berpuas hati dengan cara urusniaga ini dijalankan.

Namun, pengarah urusannya pada masa itu, En Shahrol Halmi telah menerangkan kemudian bahawa beliau tidak melakukan apa-apa kesalahan kerana beliau menurut perintah pengerusi lembaga penasihat 1MDB iaitu Perdana Menteri sendiri, yang berkuasa penuh ke atas 1MDB termasuk dalam urusan pelaburannya menurut artikel 117 dalam penubuhannya dan dalam perlantikan ahli lembaga pengarah syarikat.[6]

Untuk mendapatkan dana lagi bagi operasi seterusnya melalui eksesais penjualan bonnya, 1MDB telah menggunakan perkhidmatan sebuah syarikat kewangan antarabangsa yang terkenal iaitu Goldman Sachs. Oleh kerana 1MDB mahukan wang yang banyak dengan cepat, maka Goldman Sachs telah menggunakan kaedah yang dilaporkan tidak mematuhi peraturannya sendiri kerana ia meletakkan Goldman Sachs dalam keadaan risiko yang luar biasa.[7] Namun demikian, pengurus Goldman Sachs bagi rantau Asia pada masa itu iaitu Tim Leissner telah tidak dapat menolak prospek pulangan yang sangat lumayan hasil dari urusniaga ini.

Oleh yang demikian, beliau telah bersetuju untuk mengatur penjualan bon 1MDB sebanyak tiga kali oleh Goldman Sachs pada tahun 2012 sehingga tahun 2013 yang berjumlah USD6.5 billion. Satu laporan mengatakan Goldman Sachs telah mengaut keuntungan dalam bentuk fi, komisen dan lain-lain kepadanya sebanyak USD593 juta atau 9.1 peratus daripada jumlah urusniaga. Ini adalah satu kadar pulangan yang sangat tinggi kerana biasanya bank pelaburan akan hanya mendapat pulangan pada kadar 5 peratus daripada jumlah urusniaga.

Kadar bunga yang dikenakan ke atas pinjaman berjumlah USD6.5 bilion itu juga sangat mahal iaitu 5.9% jika dibandingkan dengan kadar 3% yang dikenakan kepada pinjaman oleh pihak kerajaan secara langsung. Oleh itu, ramai yang mempersoalkan kenapa 1MDB membayar komisen dan interest (bunga) yang begitu tinggi di atas pinjaman yang dijamin oleh kerajaan Malaysia.

Sebenarnya pihak Goldman Sachs sendiri telah menyiasat urusniaga luar biasa ini dan susulan dari siasatan tersebut, Tim Leissner telah meletakkan jawatan. Ini adalah berkait dengan tindakan Tim Leissner yang tidak mematuhi peraturan Goldman Sachs dengan membekalkan satu surat referee kepada sebuah firma kewangan lain berkenaan Jho Low.[8]

Hutang 1MDB juga diperolehi daripada sumber yang diatur oleh beberapa bank lain iaitu Deutsche Bank dan JPMorgan[9]. Menurut laporan PAC yang dibentang ke Parlimen pada bulan April 2016, jumlah hutangnya meningkat menjadi hampir RM50 bilion pada bulan Januari 2016.

Salah satu sebab kenapa hutang 1MDB meningkat dengan cepat ialah kerana ia tidak mempunyai dana yang mencukupi untuk membayar bunga atau interest (bunga) hutangnya mengikut jadual yang telah ditetapkan dengan pemiutang. Sebagai contoh menurut laporan PAC, bunga atau interest atas tanggungan 1MDB antara tempoh 1 April  2014 sehingga 31 Mac 2015 adalah sebanyak RM3.3 bilion.[10] Ini adalah jumlah yang amat besar dan oleh itu 1MDB telah terpaksa berhutang untuk memperolehi dana untuk membayar bunga atau interest tersebut.

1MDB juga telah dilaporkan terpaksa menjual aset berjumlah USD1 bilion (RM3.7 bilion) untuk menjelaskan hutangnya kepada sebuah bank dari Jerman. Akibat daripada episod-episod di atas, maka 1MDB telah dianggap oleh pakar industri kewangan sebagai sebuah syarikat yang sangat bermasalah. Bahkan bekas menteri di Jabatan Perdana Menteri (JPM), Datuk Seri Wahid Omar sendiri semasa masih bertugas sebagai menteri pernah mengaku bahawa cara 1MDB beroperasi adalah tidak mampan (unsustainable) kerana ianya menggunakan kaedah modal yang rendah tetapi berhutang dengan begitu banyak.[11]

Persoalannya, bagaimana BNM telah membenarkan 1MDB berhutang dengan begitu banyak daripada institusi kewangan luar negara? Jawapannya adalah amat mudah iaitu kebenaran mutlak terhadap permohonan untuk mendapatkan pinjaman yang banyak daripada sumber luar negara adalah di tangan Menteri Kewangan Malaysia. Oleh yang demikian, tidak hairanlah kenapa urusniaga ini boleh dilakukan dengan senang kerana Menteri Kewangan juga adalah orang yang paling berkuasa di 1MDB iaitu sebagai pengerusi lembaga penasihatnya.

Dengan duit yang dihutang berjumlah puluhan bilion itu, 1MDB telah melakukan beberapa pelaburan. Antara lain ialah RM18 bilion untuk membeli stesen janakuasa Tanjung (sekarang dikenali sebagai Powertek) daripada Ananda Krishnan, Genting Sanyen Power (sekarang dinamakan Kuala Langat Power Plant) dan Jimah Energy. Namun, harga belian bagi Genting Sanyen dan IPP milik Ananda Krishnan adalah sangat mahal kerana 1MDB juga membayar RM6 bilion untuk hutang yang belum dibayar.

Dalam kes pembelian Genting Sanyen dan Tanjung Energy pula, memandangkan lesen operasi kedua-dua syarikat hampir berakhir, maka sepatutnya 1MDB boleh membelinya dengan harga yang lebih murah. Mengapa 1MDB sengaja membayar harga yang begitu mahal? Adakah kerana penjual akan memberi sesuatu pulangan kepada pembeli susulan transaksi tersebut?

Satu laporan menyatakan bahawa Genting telah membekalkan wang kepada UMNO sebelum PRU13 dengan banyak dan itu merupakan sumbangan daripada Genting kepada UMNO kerana diberi keuntungan yang banyak oleh 1MDB dalam urusniaga pembelian stesen janakuasanya.[12] Ini kerana, beberapa bulan sahaja selepas penjualan stesen janakuasanya, sebuah syarikat milik Genting Berhad iaitu Genting Plantations Bhd telah memberi derma sebanyak USD10 juta (lebih kurang RM40 juta) kepada Yayasan Rakyat 1Malaysia, sebuah organisasi yang dipengerusikan oleh Perdana Menteri DS Najib.

Yayasan Rakyat 1Malaysia adalah salah satu dari beberapa pertubuhan kerajaan yang aktif berbelanja melalui penajaan pelbagai aktiviti sebelum Pilihanraya Umum ke-13 yang telah diadakan pada bulan Mei 2013, terutama sekali di Pulau Pinang. Bahkan DS Najib telah melawat Pulau Pinang semasa kempen PRU13 dan mengumumkan Yayasan Rakyat 1Malaysia akan mendermakan RM2 juta untuk dua buah sekolah China.[13]

Di samping urusniaga di atas, 1MDB juga terlibat dalam beberapa urusniaga lain yang dirancang dengan cara yang sangat licik untuk menjana keuntungan lumayan bagi membantunya membayar hutang-hutangnya. Di antara caranya ialah memperolehi aset kerajaan pada harga yang sangat murah dan kemudian menjual pada harga yang sangat tinggi. Contoh adalah penjualan tanah kerajaan di Jalan Tun Razak yang berkeluasan 70 ekar.[14] Pada mulanya tanah tersebut telah dirancang untuk diusahakan oleh sebuah agensi kerajaan bagi membina kedai-kedai untuk dijual kepada usahawan Bumiputera.

Namun demikian, setelah 1MDB diwujudkan, tanah tersebut telah dijual kepada 1MDB pada harga RM320 juta iaitu pada kadar RM60 sekaki persegi. Kadar harga ini adalah sangat murah berbanding tanah di sekitar kawasan tersebut yang dijual baru-baru ini pada harga RM7,000 sekaki persegi. Para penganalisa hartanah menyatakan sepatutnya 1MDB membayar di antara RM3,000 sehingga RM4,000 bagi satu kaki persegi untuk tanah di Jalan Tun Razak tersebut. Harga jualan yang murah kepada 1MDB bermakna kerajaan telah mengalami kerugian yang banyak demi menjana pendapatan dan keuntungan kepada 1MDB.

1MDB kemudiannya telah menjual sebahagian daripada tanah tersebut kepada Tabung Haji. Apa yang menarik ialah pembayaran telah dilakukan dengan begitu cepat, iaitu sebelum pemindahan hak milik diselesaikan. Ini menimbulkan tandatanya sama ada 1MDB sangat memerlukan bantuan Tabung Haji untuk membekalkan dana dengan segera kepadanya untuk menjelaskan hutangnya yang begitu banyak.

Namun, oleh kerana pengarah urusan Tabung Haji juga adalah salah seorang pengarah di 1MDB, maka timbul persoalan sama ada wujud keadaan ‘konflik kepentingan’ (conflict of interest) dalam urusniaga ini. Urusniaga ini juga telah menimbulkan kebimbangan dalam kalangan rakyat sama ada duit simpanan Tabung Haji telah dan akan digunakan pada masa hadapan untuk membantu menyelesaikan masalah syarikat 1MDB.

Satu lagi kes penjualan tanah kerajaan kepada 1MDB ialah tanah di Lapangan Terbang Sungai Besi seluas 486 ekar yang dijual pada harga RM90 sekaki persegi. Harga pasaran tanah tersebut dilaporkan sekitar RM2,000 sekaki persegi. 1MDB kemudiannya telah menubuhkan sebuah syarikat untuk memajukan tanah tersebut yang dinamakan Bandar Malaysia. Ia kemudian menjual 60% daripada pemilikannya dalam projek itu kepada China Railway Engineering Corp (CREC), sebuah syarikat milik kerajaan Cina dan sebuah syarikat Malaysia iaitu Iskandar Waterfront Holdings (IWH) pada harga RM7.41 bilion.[15]

Terdapat beberapa persoalan yang timbul berkenaan urusniaga ini. Antaranya, CREC telah mengumumkan bahawa nilai pembeliannya hanya RM5.28 bilion sahaja dan bukan RM7.41 bilion. 1MDB menyatakan bahawa harga yang tinggi itu adalah kerana beberapa tanggungan telah dipindahkan kepada CREC termasuk hutang bernilai RM2.4 bilion dan tanggungjawab memindahkan kemudahan tentera udara Malaysia ke beberapa tempat lain.[16] Ini juga satu tindakan yang memeranjatkan kerana kerajaan tidak sepatutnya memberi tangunggjawab pemindahan kemudahan tentera udara Malaysia kepada sebuah syarikat milik kuasa asing.

Pemindahan Wang 1MDB Ke Luar Negara Yang Kemudian Disonglap

Bermula dari tahun 2009, 1MDB telah memindahkan wang dari Malaysia ke luar negara di mana ada syarikat yang menerima wang pelaburan itu didaftarkan di Cayman Islands iaitu sebuah pusat kewangan pesisir pantai. Umum mengetahui bahawa penggunaan syarikat di pusat kewangan pesisir pantai biasanya dilakukan oleh organisasi atau individu yang ingin merahsiakan urusniaga atau pemilikan dana mereka kerana pusat kewangan pesisir pantai mempunyai undang-undang yang kurang ketat dan membenarkan urusniaga seperti ini.

Akhbar antarabangsa the Guardian melaporkan bahawa pemindahan ini adalah sepatutnya untuk tujuan pelaburan di dalam usahasama dengan sebuah syarikat bernama Petrosaudi, sebuah syarikat yang didaftarkan di London. PetroSaudi sepatutnya menyumbang USD1.5 bilion dalam bentuk asset sementara 1MDB akan memasukkan wang tunai berjumlah USD1 bilion.[17]

Menurut akhbar itu lagi, apa yang berlaku ialah 1MDB telah memindahkan USD300 juta ke satu akaun milik usahasama 1MDB dan PetroSaudi tetapi USD700 juta telah dihantar ke satu akaun bank di Zurich, Switzerland bernama RBS Coutts, di mana akaun itu adalah di bawah kawalan sebuah syarikat bernama Good Star yang beribu pejabat di kepulauan Seychelles tetapi didaftarkan di Cayman Islands.

Namun, siasatan oleh beberapa pihak menunjukkan bahawa syarikat Good Star adalah dimiliki oleh Jho Low, dan bukannya PetroSaudi. Ini bermakna beberapa orang pegawai 1MDB telah memberikan maklumat palsu kepada bank RB Couttts tentang pemilik sebenar syarikat Good Star. 1MDB tidak pula memberi penerangan apakah tujuan wang tersebut dipindahkan ke akaun Good Star. Oleh itu, adalah disyaki bahawa wang ini kemudiannya telah dicuri oleh Jho Low dan beberapa individu lain yang mempunyai hubungan dengan Jho Low.

Jawatankuasa Akaun Parlimen Malaysia atau PAC dalam laporannya berkenaan 1MDB juga telah melaporkan bahawa ia tidak tahu ke mana perginya wang berjumlah USD3.5 bilion yang telah dipindahkan oleh 1MDB ke sebuah syarikat pesisir pantai bernama Aabar BVI yang didaftar di British Virgin Islands.[18]  Dana ini telah diperolehi dari penjualan bon 1MDB termasuk USD1.4 bilion yang diperolehi pada tahun 2012 dengan bantuan syarikat Goldman Sachs. 1MDB juga telah membuat beberapa bayaran iaitu USD855 juta, USD993 juta dan USD295 juta sebagai deposit sekuriti serta jaminan lain untuk bond tersebut kepada syarikat Aabar BVI.[19]

Tetapi syarikat Abu Dhabi bernama IPIC yang sepatutnya menerima bayaran itu melalui anak syarikatnya bernama Aabar Investments PJS, telah menafikan sebarang hubungan dengan Aabar BVI. Oleh itu, apa yang kemungkinan telah berlaku ialah satu penipuan telah berlaku di mana wang telah disalurkan kepada syarikat yang salah walaupun namanya lebih kurang serupa. Oleh itu, dana tersebut mungkin juga telah disonglap oleh dua individu yang merupakan rakan perniagaan kepada Jho Low.[20]

Jika memang benar penipuan telah berlaku dan wang tersebut di atas telah disonglap, maka 1MDB akan mengalami masalah untuk membayar hutangnya. Sudah tentu beban ini akhirnya akan ditanggung oleh kerajaan Malaysia.

Satu lagi perkara yang sangat mendukacitakan ialah kemungkinan duit 1MDB digunakan untuk perbelanjaan peribadi DS Najib. Ini adalah berdasarkan satu laporan oleh akhbar antarabangsa Wall Street Journal (WSJ) pada 30 Mac 2016.[21] Laporan yang terperinci itu menyatakan bahawa mereka mempunyai bukti kukuh bahawa perbelanjaan oleh DS Najib dan isterinya dengan mengguna kad kredit DS Najib dibayar oleh duit daripada akaun peribadi DS Najib.

Menurut WSJ, duit di dalam akaun tersebut sebenarnya berpunca daripada duit 1MDB, tetapi disalurkan melalui beberapa akaun lain sebelum itu. Menurut WSJ, dokumen yang mereka perolehi menunjukkan bahawa sejumlah USD1 bilion telah dipindahkan ke lima akaun peribadi milik DS Najib di AmBank Bhd dalam tempoh antara 2011 dan 2015. Menurut WSJ lagi, perbelanjaan dengan menggunakan kad kredit itu melibatkan pembelian pakaian, barang kemas dan sebuah kereta di beberapa lokasi di Malaysia, Itali dan beberapa tempat lain.

WSJ melaporkan secara terperinci perbelanjaan-perbelanjaan ini. Sebagai contoh, WSJ menyatakan Jakel Trading Bhd, syarikat yang membekal pakaian rasmi tradisional Melayu, pakaian perkahwinan dan peralatan rumah telah menerima bayaran daripada akaun DS Najib berjumlah USD14 juta (yakni hampir RM50 juta) dalam tempoh 2011 dan 2014.

Tuduhan oleh WSJ ini jika benar adalah sangat serius dan berat, kerana tindakan DS Najib  berbelanja dari dana yang diperolehi daripada 1MDB untuk tujuan peribadi adalah merupakan satu kesalahan jenayah yang tidak patut dilakukan oleh seorang pemimpin Islam. Kalau tuduhan ini tidak benar, sepatutnya DS Najib buktikanlah kepalsuannya dan tidak hanya berdiam diri sebab rakyat akan senantiasa sangsi dengan keikhlasan beliau kalau tuduhan ini dibiarkan tanpa jawaban yang meyakinkan.

Malangnya sehingga hari ini, DS Najib telah tidak berusaha untuk menafikan tuduhan terbuka ini. Apabila WSJ serta syarikat berita antarabangsa CNBC meminta penerangan daripada Jabatan Perdana Menteri tentang perkara ini, mereka telah tidak mendapat apa-apa respon.[22]

Pendedahan oleh Jabatan Kehakiman Amerika Syarikat (DOJ)[23]

Terkini adalah isu pengumuman oleh Jabatan Kehakiman Amerika Syarikat (Department of Justice atau DOJ) pada 20 Julai 2016 bahawa mereka akan berusaha untuk merampas aset berjumlah lebih USD1 bilion daripada beberapa orang rakyat Malaysia yang dikaitkan dengan 1MDB dan juga PM iaitu Jho Low dan Riza Aziz. Tindakan tersebut dilakukan di bawah program yang dinamakan ‘Inisiatif Mendapatkan Balik Aset dari Pemerintah Yang Mencuri Duit Rakyat’ (Kleptocracy Asset Recovery Initiative).[24]

Menurut DOJ, aset-aset tersebut telah diperolehi dengan cara yang haram daripada 1MDB. Di antara aset yang bakal dirampas ialah beberapa hotel mewah, beberapa hartanah di Manhattan (New York), Beverly Hills (Los Angeles) dan London,  hasil seni yang berharga, sebuah jet peribadi serta hak kepada pulangan dan royalti daripada filem Hollywood “The Wolf of Wall Street” yang dikeluarkan pada tahun 2013. Aset-aset berkenaan adalah dimiliki oleh beberapa individu termasuk Jho Low and Riza Aziz secara peribadi atau melalui syarikat milik mereka.

Menurut Andrew McCabe, Timbalan Pengarah FBI di dalam satu temuramah dengan pihak akhbar, “…Rakyat Malaysia telah ditipu pada skala yang sangat besar”. Rampasan aset ini juga adalah yang terbesar oleh unit anti rasuah DOJ.

DOJ telah memberi maklumat terperinci bagaimana wang sebanyak USD681 juta (atau lebih dari RM2 bilion) telah dimasukkan ke dalam akaun seorang individu yang disebut sebagai ‘Malaysian Official 1’ iaitu seorang pegawai tinggi Malaysia yang juga memegang jawatan berpengaruh dalam syarikat 1MDB. Akhbar antarabangsa hampir kesemuanya meyakini bahawa individu ini tidak lain dan tidak bukan ialah Perdana Menteri Malaysia, Datuk Seri Najib Razak. Ini kerana laporan DOJ juga menyatakan bahawa individu ini mempunyai hubungan persaudaraan dengan Riza Aziz yang juga adalah anak sulong isteri Perdana Menteri Datin Seri Rosmah Mansor.

Menurut DOJ, wang tersebut telah diperolehi dari penjualan bon sebanyak USD3 bilion oleh 1MDB untuk membiayai pembangunan projek usahasama Abu Dhabi-Malaysia iaitu projek ‘Tun Razak Exchange’. Namun, projek berkenaan telah tidak dilaksanakan. Apa yang sebaliknya berlaku ialah 1MDB Global, iaitu sebuah anak syarikat kepada 1MDB, telah menerima wang sebanyak USD1.59 bilion ke dalam akaunnya di BSI Bank Lugano, Switzerland pada 21 Mac 2013.

Pada hari yang sama juga, wang sebanyak USD1.5 bilion telah diagihkan kepada tiga tabung pelaburan iaitu Devonshire (BVI), Enterprise (Curacao) dan Cistenique (Curacao). Tabung pelaburan tersebut kemudiannya telah memindahkan wang berjumlah USD835 juta ke akaun Tanore Finance di Falcon Bank Singapore. Kemudian, sebanyak USD620 juta telah dipindahkan dari akaun ini ke akaun peribadi Najib di AmPrivate Bank. Pada 25 Mac, sekali lagi wang telah dipindahkan ke akaun yang sama tetapi kali ini berjumlah USD61 juta.

DS Najib mengaku menerima wang sebanyak RM2.6 bilion di dalam akaun peribadinya di Amprivate Bank dari seorang putera raja Saudi. Namun penerangan ini jelas bertentangan dengan laporan DOJ. Dalam erti kata yang lain, DOJ melalui laporannya telah menyatakan secara tidak langsung bahawa DS Najib telah menipu rakyat Malaysia apabila menyatakan bahawa duit yang diperolehi dalam akaun peribadinya adalah satu derma daripada seorang putera raja Saudi.[25]

DOJ juga turut menyatakan di dalam laporannya bahawa 1MDB telah melakukan pelaburan dalam sebuah syarikat bernama 1MDB PetroSaudi Ltd, iaitu sebuah syarikat usahasama di antara PetroSaudi International Ltd dan 1MDB. Namun demikian, di antara tahun 2009 dan 2011, syarikat tersebut  telah memindahkan wang berjumlah USD1 bilion ke sebuah syarikat yang didaftarkan di kepulauan Seychelles bernama Good Star Ltd.

Syarikat Good Star ini telah dimaklumkan kepada Lembaga 1MDB sebagai anak syarikat PetroSaudi walhal sebenarnya seperti yang diterangkan sebelum ini, ianya dimiliki dan dikuasai sepenuhnya oleh Jho Low. Sebahagian daripada duit berkenaan iaitu sebanyak USD400 juta kemudiannya telah digunakan oleh Jho Low untuk membeli hotel Beverly Hills dan juga hotel L’Ermitage dan ini bermakna duit 1MDB telah tidak dilaburkan bagi pihak 1MDB. Sebaliknya, ia telah digunakan oleh Jho Low untuk memperkayakan dirinya sendiri.

Selain itu, siasatan DOJ juga mendapati bahawa Jho Low telah membelanjakan sebahagian daripada duit berkenaan di kelab-kelab malam dan rumah perjudian bersama Riza Aziz dan seorang pelakon utama filem “Wolf of Wall Street”.[26] Sebagai contoh, USD12 juta telah dibelanjakan di Caesars Palace, iaitu sebuah rumah perjudian yang masyhur di Las Vegas. Jho Low juga telah berbelanja sebanyak USD13.4 juta di rumah perjudian Venetian,  juga di Las Vegas.[27]

Yang menjadi tanda tanya kepada ramai rakyat Malaysia ialah bagaimana pihak berkuasa di Amerika Syarikat dalam siasatannya boleh menjumpai urusniaga yang bertentangan dengan undang-undang dan penipuan pada skala yang begitu besar berjumlah berbilion-bilion Ringgit yang melibatkan Jho Low, Riza Aziz dan ‘Malaysian Official 1’, namun tindak tanduk ini tidak dapat dikesan oleh pihak berkuasa Malaysia? Bahkan Public Affairs Committee (PAC) di Parlimen Malaysia yang menyiasat perkara ini pada awal tahun lalu juga telah gagal untuk memanggil Jho Low untuk menjadi saksi dalam penyiasatannya walaupun Jho Low adalah seorang yang sangat penting dalam kes ini.

Apa yang sangat mendukacitakan ialah wang yang dicuri oleh Jho Low dan Riza Aziz ini sebenarnya adalah wang yang dipinjam oleh 1MDB dan dijamin oleh kerajaan. Oleh itu, kesannya nanti akan dirasai oleh rakyat Malaysia apabila kerajaan tidak mampu untuk membayar balik hutang-hutang 1MDB tersebut. Oleh yang demikian, sepatutnya pihak berkuasa Malaysialah yang bertanggungjawab mendakwa Jho Low, Riza Aziz dan Malaysian Official 1 berkaitan aktiviti mengubah wang haram dan penipuan tersebut.

Selain itu, Datuk Shahrol Halmi pengurus 1MDB yang bertanggungjawab membuat keputusan memindahkan wang 1MDB ke pihak-pihak yang menipu 1MDB juga harus didakwa. Ini terutama sekali kerana salah satu dapatan dari siasatan PAC ialah bahawa Datuk Shahrol bertanggungjawab membuat keputusan dalam urusniaga yang mengakibatkan hutang 1MDB menjadi begitu tinggi serta sering kali tidak mematuhi arahan Lembaga Pengarah 1MDB.

Namun, setakat ini beliau masih tidak didakwa. Malah tidak seorang pun ahli lembaga pengarah 1MDB didakwa. Datuk Shahrol menyatakan bahawa beliau telah tidak melakukan apa-apa tindakan yang menyalahi undang-undang. Ini mungkin kerana setiap tindak tanduk beliau adalah berdasarkan arahan bertulis DS Najib selaku orang yang paling berkuasa dalam 1MDB seperti yang tertera dalam artikel 117 Memorandum Syarikat 1MDB.

Ramai berpendapat bahawa tindakan DOJ akan disusuli oleh pendakwaan jenayah terhadap mereka yang terlibat di dalam kes ini termasuk Jho Low, Riza Aziz dan mungkin juga DS Najib selaku Malaysian Official 1.

Kerajaan telah membuat keputusan bahawa 1MDB akan diletakkan sepenuhnya di bawah Kementerian Kewangan dan Lembaga Pengarahnya akan dibubarkan. Oleh itu, segala hutang 1MDB yang berjumlah RM50 bilion pada awal tahun 2016 akan ditanggung sepenuhnya oleh kerajaan Malaysia.

Terkini akhbar online Malaysiakini telah melaporkan satu tuduhan bahawa Perdana Menteri DS Najib akan cuba melangsaikan hutang 1MDB dengan kerjasama kontraktor utama projek double-track East Coast Rail Project (ECRP) iaitu China Communications Construction Company (CCCC), sebuah syarikat milik kerajaan Republik Rakyat China.[28] Caranya ialah dengan meningkatkan kos projek dari RM30 bilion menjadi RM60 bilion.

Syarikat ini kemudiannya akan menggunakan keuntungan terlebih yang diperolehinya untuk membantu kerajaan Malaysia melangsaikan hutang 1MDB. Sama ada tuduhan ini berasas atau tidak belum dapat dipastikan oleh mana-mana pihak buat masa ini. Tetapi jika ia benar, ini bermakna rakyat masih akan menanggung beban membayar hutang kerajaan akibat kos pembinaan projek double-track East Coast Rail Project (ECRP) yang telah sengaja ditingkatkan.

Sebenarnya ada terlalu banyak pengajaran yang boleh diambil daripada kisah 1MDB ini. Artikel ini hanya akan membincangkan beberapa pengajaran sahaja seperti berikut:

1. Kepentingan prinsip tadbir urus organisasi yang baik dan telus

Prinsip tadbir urus yang baik dan telus amat penting dalam pentadbiran sesebuah organisasi terutama sekali jika ianya melibatkan organisasi awam di mana wang yang terlibat adalah milik rakyat dan berpotensi mengakibatkan beban kewangan kepada rakyat jika tidak diurus dengan baik. Dalam kes 1MDB, prinsip ini tidak digunakan dan salah satu puncanya ialah kerana kuasa mutlak terletak di tangan Pengerusi Lembaga Penasihat syarikat dan bukan di tangan Pengerusi Lembaga Pengarah.

Isu 1MDB perlu dilihat bukan dari segi politik sahaja. Sebenarnya mana-mana parti politik yang memerintah mesti menjalankan tanggungjawab dengan telus dan adil. Malangnya dalam kes ini, kerajaan seolah-oleh ingin mengalih perhatian daripada isu sebenar (penyelewangan harta kerajaan dan pembebanan ke atas rakyat sebagai pembayar cukai’) dengan menggunakan isu politik serta isu lain termasuk isu kuasa politik orang Melayu Islam.

2. Kepentingan wujudnya elemen semak dan imbang (check and balance)

Satu mekanisme semak dan imbang perlu diwujudkan dalam pentadbiran kewangan negara di mana Perdana Menteri tidak sepatutnya juga memegang jawatan Menteri Kewangan. Jika ini berlaku, kuasa Perdana Menteri akan menjadi terlampau kuat dan tidak boleh dikawal apabila ianya disalahgunakan.

Di samping itu, badan anti korupsi seperti SPRM sepatutnya diberi kebebasan melalukan penyiasatan tanpa terikat dengan mana-mana pihak, termasuk dengan Peguam Negara. Cadangan SPRM diletakkan dibawah kuasa Parlimen pernah diajukan semasa Abdullah Badawi menjadi PM tetapi tidak dilaksanakan atas tentangan sesetengah pihak. Kegagalan melaksanakannya lah sekarang dapat dirasai dalam kes 1MDB ini.

Dalam keadaan sekarang, walaupun SPRM merasakan bahawa penyiasatan membuktikan korupsi telah berlaku, pendakwaan mungkin tidak dapat dilakukan jika Peguam Negara merasakan kes adalah tidak kuat kerana Peguam Negaralah yang memberi kata putus sama ada sesuatu pendakwaan boleh berlaku atau tidak.

Dalam kes 1MDB, ada dakwaan bahawa SPRM memang mahukan pendakwaan dilakukan terhadap PM. Namun PG Ghani Patail telah dilucutkan jawatan sebelum beliau sempat melaksanakan pendakwaan. Pengganti beliau Tan Sri Mohamad Apandi sehingga hari ini enggan mendakwa PM atau pun mana-mana individu yang terlibat dalam kes 1MDB.

Sistem riba yang diamalkan di negara kita dan serata dunia membenarkan individu, organisasi dan negara berhutang dengan banyak dan membayar bunga. Institusi kewangan memberikan hutang dengan banyak kepada organisasi yang dirasakan boleh membayar balik hutang tersebut. Sudah tentu organisasi milik kerajaan tergolong dalam kategori ini. Sebab itulah institusi kewangan sanggup memberi pinjaman sebanyak RM50 bilion kepada 1MDB kerana bunga yang akan diperolehi adalah sangat banyak juga.

Malangnya, yang akhirnya akan menanggung beban membayar hutang tersebut adalah rakyat jelata termasuk yang miskin kerana cukai GST melibatkan semua rakyat Malaysia. Oleh itu, sistem riba perlu dihapuskan dalam jangka panjang jika kita mahu memastikan pemimpin negara disekat dari membuat negara terjebak dengan beban hutang. Sebenarnya masalah ini lebih serius di beberapa negara lain walaupun pemimpinnya tidak korup. Contoh terbaik adalah Jepun di mana hutang kerajaan sekarang telah mencecah 246% berbanding KNK negara (di Malaysia ianya di sekitar 55%).

4. Kepentingan melantik pemimpin yang amanah

Adalah sangat penting bagi rakyat memilih pemimpin yang bebas dari amalan korupsi. Ciri amanah, ikhlas dan telus mesti ada dalam kalangan pemimpin negara. Rakyat perlu memilih pemimpin berdasarkan kriteria yang digariskan oleh agama dan bukan berdasarkan wang ringgit atau material yang diberikan untuk membeli undi.

Rakyat jangan senang diperdaya dengan wang atau apa-apa habuan yang diberikan oleh pemimpin politik untuk kesenangan yang cepat. Rakyat perlu berfikiran jauh dan perlu mempunyai prinsip hidup yang berpandukan agama untuk membezakan perkara yang baik dan buruk. Sekarang ini ramai rakyat yang memilih pemimpin yang sanggup memberi wang yang paling banyak kepada mereka.

Ini akhirnya menimbulkan keadaan di mana muncul ramai pemimpin politik yang korup dan mencari jalan yang licik untuk menambahkan dana untuk tujuan politik di mana sering kali jalan yang digunakan adalah bertentangan dengan prinsip etika dan undang-undang. Rakyat perlu juga disedarkan bahawa peranan utama pemimpin politik adalah mengurus kerajaan dengan amanah dan telus. Bukan menjadi peranan utama mereka memberikan wang tunai atau lembu korban atau hadiah-hadiah lain secara langsung kepada rakyat.

Nilai masyarakat perlu diubah supaya lebih menekankan prinsip Islam dan menjadikan kebahagiaan akhirat sebagai objektif kehidupan. Jika sebaliknya berlaku, iaitu rakyat lebih mementingkan dunia berbanding akhirat, maka bukan sahaja mereka akan melantik pemimpin yang tidak betul (iaitu yang hanya menguntungkan mereka secara peribadi dalam jangka pendek), mereka juga akan gagal untuk menyedari hakikat bahawa sistem riba adalah bahaya untuk diri mereka dan juga untuk generasi yang akan datang. Namun, proses menukar nilai masyarakat memerlukan usaha dakwah dan tarbiah yang gigih dari kalangan NGO dakwah seperti IKRAM serta individu-individu yang mempunyai kesedaran Islam.

Prof. Dr. Mohd Nazari Ismail (Ketua Biro Penyelidikan IKRAM)

[1] Sumber untuk bahagian ini adalah dari sini: http://www.1mdb.com.my/news-coverage/time-of-reckoning-for-1mdb

[2] Teknik ini juga dipanggil ‘pengsekuritian’.

[3] Bidang kuasa pengerusi lembaga penasihat 1MDB  ini termaktub dalam artikel 117 syarikat 1MDB. Artikel ini telah dibuang susulan dari cadangan di dalam laporan PAC yang dibentangkan di Parlimen Malaysia pada bulan April 2016.

[5] Bon adalah sijil pelaburan hutang yang dikeluarkan oleh peminjam yang berjanji untuk membayarkan sejumlah yang tertentu (nilai muka) pada tarikh yang tertentu kepada pembelinya (pemiutang), di samping bayaran faedah berkala. Versi yang dikatakan oleh sesetengah pihak sebagai ‘patuh syriah’ dipanggil ‘sukuk’.

[6] Ini merujuk kepada kenyataan En Shahrol Halmi sejurus selepas PAC  mengeluarkan laporan siasatanya pada bulan 7 April 2016 (http://www.straitstimes.com/asia/se-asia/former-chief-shahrol-halmi-defied-orders-from-1mdb-board-pac)

[20] Mereka adalah Khadem Al Qubaisi, bekas pengarah urusan IPIC dan juga pengerusi Aabar serta Mohamed Badawy Al Husseiny, yang merupakan CEO kepada Aabar.

[22] http://www.cnbc.com/2016/03/30/1mdb-probe- finds-15m- in-luxury- spending-by- malaysia-pm- najib-razak-wsj.html

[23] Bahagian ini banyak merujuk kepada laporan WSJ di sini: http://www.wsj.com/articles/u-s-seeks-1-billion-in-asset-seizures-tied-to-malaysian-fund-1mdb-1469019540

[24] Salah satu objektif program ini adalah menyekat aktiviti pengubahan wang haram (money laudering) di peringkat antarabangsa yang melibatkan institusi kewangan Amerika Syarikat. Oleh kerana hampir kesemua urusniaga 1MDB melibatkan penggunaan dolar Amerika, maka secara otomatik institusi kewangan Amerika akan terlibat dan oleh itu tindakan yang menyalahi undang-undang negara tersebut akan mengundang siasatan oleh kerajaan Amerika.

[25] Perlu dinyatakan bahawa akhbar Wall Street Journal telah lama menyatakan bahawa Datuk Seri Najib telah menerima wang RM2.6 bilion yang dipercayai adalah wang daripada 1MDB. Namun, sehingga hari ini DS Najib telah tidak mengambil apa-apa tindakan undang-undang terhadap akhbar tersebut.

[26] Ramai yakin bahawa beliau adalah bintang filem Hollywood bernama Leornado Di Caprio.

[27] Berdasarkan maklumat yang dimaklumat yang diperolehi dari sumber di atas, adalah dianggarkan bahawa Jho Low telah berbelanja sebanyak  USD1,011,734,281 atau RM 4,106,578,860 (sumber: http://cilisos.my/how-much-money-has-jho-low-spent-since-2009-we-try-to-calculate/)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bunuh Diri Di Malaysia: Bagaimana Majikan Berperanan

Berdasarkan rekod Polis Diraja Malaysia (PDRM), kes bunuh diri di negara ini meningkat 81 peratus dengan 1,142 kes dilaporkan tahun lalu berbanding 631 kes pada 2020.

Manakala dalam tempoh enam bulan pertama tahun 2022, sebanyak 467 kes bunuh diri telah dilaporkan.

Kes bunuh diri diuruskan oleh dua pakar iaitu doktor psikiatri dan ahli psikologi klinikal kerana ia melibatkan penyakit mental.

Manakala pakar seperti kaunselor, ahli psikologi kaunseling dan pekerja sosial memberi sokongan tambahan atau menjadi barisan hadapan ketika cetusan awal penyakit mental yang boleh membawa kepada bunuh diri.

Pakar-pakar di atas banyak menyumbang dalam mencegah, mengurus dan merawat kes bunuh diri di Malaysia.

Walau bagaimanapun, kebanyakan intervensi mereka adalah di peringkat mikro walaupun ada juga yang menyumbang di peringkat makro. Peringkat makro yang dimaksudkan di sini adalah peringkat organisasi.

Terdapat ahli psikologi yang tugasnya bukan untuk mendiagnosis atau merawat kes-kes penyakit mental, tetapi sangat terlatih dalam memahami dan menyelesaikan masalah di peringkat pekerja, pasukan dan organisasi. Mereka dikenali sebagai ahli psikologi industri dan organisasi.

Menggalakkan Aktiviti Kesyukuran (Gratitude) di Tempat Kerja

Hidup ini penuh dengan nikmat dan penuh dengan ujian. Antara latihan yang diperlukan oleh kanak-kanak sebelum mereka menjejak umur baligh/dewasa ialah emosi kebergantungan kepada Allah SWT.

Nikmat dan ujian ini akan sentiasa kita lalui sepanjang kehidupan dan memerlukan latihan berterusan.

Ia tidak semudah menuturkan kata-kata motivasi dan inspirasi yang tidak tulen, memaksa-maksa pemikiran positif yang toksik atau sekadar memberi nasihat dan tazkirah yang berorientasikan akal dan kognitif, tanpa menyentuh hati dan emosi.

“Dan segala nikmat yang ada padamu (datangnya) daripada Allah, kemudian apabila kamu ditimpa kesengsaraan, maka kepada-Nyalah kamu meminta pertolongan.” [An-Nahl 16: 53]

Dalam konteks majikan dan organisasi, mereka boleh membudayakan aktiviti syukur dan gratitude untuk melatih pekerja agar mampu meningkatkan kualiti kesihatan mental supaya impak negatif ketika ditimpa musibah seperti pandemik dapat dikurangkan.

Ini termasuk mencegah pemikiran bunuh diri, mengurus apabila ada risiko tercetusnya pemikiran bunuh diri dan memudahkan rawatan apabila sudah ada pemikiran bunuh diri.

Menggalakkan Aktiviti Kebingkasan di Tempat Kerja

Walaupun manusia itu diuji dengan emosi kepayahan dan kesengsaraan, manusia juga diberi kapasiti sebagai makhluk yang terbaik untuk mencegah, mengurus dan merawatnya. Ini sesuai dengan firman Allah yang bermaksud:

“Sungguh, Kami telah menciptakan manusia berada dalam susah payah.” [Al-Balad 90:4]

“Sungguh, Kami telah menciptakan manusia dalam bentuk yang sebaik-baiknya.” [At-Tin 95:4]

Majikan dan organisasi boleh membudayakan aktiviti kebingkasan, keliutan atau resiliens untuk melatih pekerja untuk mampu bangkit semula daripada tekanan emosi ketika ditimpa musibah termasuklah pada musim pandemik.

Aktiviti kebingkasan ini penting untuk mencegah pemikiran bunuh diri, mengurus apabila ada risiko tercetusnya pemikiran bunuh diri dan memudahkan rawatan apabila sudah ada pemikiran bunuh diri. dalam kalangan pekerja.

Semua Emosi – Positif atau Negatif- Adalah Fitrah Manusia

Allah SWT mencipta emosi khuatir sebagai satu fitrah untuk kita berusaha bersungguh-sungguh dan kemudian bangkit semula menumpukan aduan emosi kebergantungan kepada Allah SWT yang tidak akan bersikap judgemental terhadap kita.

Ketika krisis Perang Badar, Nabi Muhammad SAW berdoa, “Ya Allah Azzawajalla, penuhilah janji-Mu kepadaku. Ya Allah Azzawajalla, berikanlah apa yang telah Engkau janjikan kepadaku. Ya Allah Azzawajalla, jika Engkau membinasakan pasukan Islam ini, maka tidak ada yang akan beribadah kepada-Mu di muka bumi ini.” [HR Muslim 3/1384, No. 1763]

Allah SWT juga mencipta emosi sedih sebagai satu fitrah untuk kita belajar bersyukur kerana mampu mengalami emosi kerinduan akibat kehilangan dan bangkit semula mengambil pengajaran dan menumpukan emosi keredaan kepada Allah SWT yang berkuasa mewujudkan faktor-faktor untuk kita mengurus rasa kesedihan tersebut.

Nabi Muhammad SAW juga tatkala wafat anak lelaki baginda berasa tersengat sedih sehingga diriwayatkan baginda bersabda:

“Mata mengalirkan airnya, hati begitu sedih dan kami tidak kata kecuali apa yang diredai oleh Tuhan. Dan sesungguhnya kami atas perpisahanmu hai Ibrahim, begitu sedih.” [Lihat Taudhih al-Ahkam min Bulugh al-Maram 3/60-62]

Menjadi suatu yang normal untuk kadang-kadang seorang pekerja itu berasa bimbang atau sedih di tempat kerja ataupun ketika bekerja dari rumah.

Majikan dan organisasi perlu wujudkan suasana “It’s okay not to be okay” kerana semua kita adalah manusia. Memaksa melihat semua perkara secara positif dengan cara menafikan emosi negatif boleh melahirkan persekitaran positiviti yang toksik di tempat kerja.

Paksaan sebegini boleh menjejaskan kesejahteraan mental lebih ramai pekerja, berisiko mencetuskan penyakit mental dan jika tidak dicegah, diurus dan dirawat, ia berisiko juga untuk mewujudkan pemikiran bunuh diri dalam kalangan pekerja.

Semua pekerja (termasuk majikan sendiri) pasti mengalami isu naik turun kualiti kesihatan mental.

Jadilah majikan dan organisasi yang sentiasa memenuhi keperluan fizikal, mental, emosi dan spiritual pekerja-pekerjanya, dan tidak menganiayai pekerjanya secara fizikal, mental, emosi dan spiritual.

Kita memerlukan tempat kerja dan organisasi dengan budaya yang mesra kesihatan mental dengan sistem sokongan rasmi dan tidak rasmi yang jelas.

Ada sesetengah pekerja yang mengalami penyakit mental tapi masih boleh menjadi pekerja yang berprestasi tinggi.

Jadilah majikan dan organisasi yang memenuhi keperluan pekerja yang mengalami penyakit mental supaya mereka boleh terus menyumbang kepada produktiviti organisasi dan organisasi pula menjadi contoh tempat kerja yang mesra kelainan upaya mental.

Semoga kita dapat merenungi dan menghayati sebuah hadis yang diriwayatkan oleh Bukhari dan Muslim:

Daripada Abdullah bin Umar RA menceritakan bahawa Rasulullah SAW bersabda: “Seorang Muslim adalah saudara terhadap Muslim (yang lain), dia tidak boleh menganiaya dan tidak akan dianiaya oleh orang lain. Sesiapa yang melaksanakan hajat saudaranya, maka Allah SWT akan melaksanakan hajatnya. Sesiapa yang melapangkan kesusahan seseorang Muslim, maka Allah SWT akan melapangkan kesukarannya pada hari kiamat. Sesiapa yang menutupi aib seseorang Muslim, maka Allah SWT akan menutup aibnya pada hari kiamat.” [HR Bukhari, No.2442, 6901, dan Muslim, No.2580]

Berikut adalah pautan untuk rujukan mewujudkan tempat kerja yang mesra kesihatan mental: Creating a Mental-Health-Friendly Workplace.

Dr Alizi Alias
Pengerusi Psikospiritual IKRAM (P.S.I)
Profesional, Saintifik dan Islamik

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Houthi mengganas di UAE

Puak Houthi telah melancarkan serangan dron ke atas ibu negara Emiriah Arab Bersatu (UAE), Abu Dhabi pada Isnin lalu yang menyebabkan tiga orang maut selain lapan cedera akibat letupan tangki minyak.

Serangan tersebut dilakukan di kawasan Musaffah dan kawasan dalam pembinaan di Lapangan Terbang Antarabangsa Abu Dhabi.

Dalam satu kenyataan pada Selasa, Kementerian Luar Mesir berkata bahawa Kementerian Luar UAE memaklumkan bahawa dua warga Mesir adalah antara yang cedera dalam kemalangan itu.

Duta Mesir, Sherif El-Badawi merancang untuk bertemu dengan mereka yang menjadi mangsa serangan Houthi itu.

Kementerian Luar UAE berkata bahawa penyerang tersebut tidak akan terlepas daripada hukuman kerana mensasarkan ibu kota Abu Dhabi.

“Kami berhak untuk bertindak balas terhadap serangan ini,” tegasnya.

“Kami mengecam tindakan pengganas Houthi yang mensasarkan kawasan dan kemudahan awam di bumi UAE ini. Mereka yang melakukan kekejaman itu tidak akan terlepas daripada hukuman.”

Menyifatkan serangan itu adalah satu jenayah yang kejam, Kementerian Luar UAE menyeru masyarakat antarabangsa untuk mengutuk dan menolak sepenuhnya tindakan pengganas ini yang mensasarkan orang awam serta fasiliti awam.

Dalam satu kenyataan, Syarikat Minyak Kebangsaan Abu Dhabi (ADNOC) mengesahkan kematian tiga pekerja dalam kebakaran yang disebabkan oleh insiden di sebuah depoh bahan api di Abu Dhabi.

“Tiga orang awam yang terbunuh itu ialah seorang warga Pakistan serta dua warga India, dalam serangan yang dilakukan oleh dron terhadap kemudahan minyak di kawasan Mussafah dan kawasan dalam pembinaan di Lapangan Terbang Antarabangsa Abu Dhabi yang baharu,” kata Polis Abu Dhabi.

Pada Selasa, UAE menggesa agar diadakan sidang tergempar Majlis Keselamatan PBB berhubung serangan Houthi itu.

“Kami menyerahkan surat kepada Norway, sebagai Presiden Majlis Keselamatan bagi bulan Januari, meminta satu mesyuarat Majlis untuk menangani serangan Houthi di Abu Dhabi pada Isnin lalu,” kata Wakil Tetap UAE ke PBB, Lana Nusseibeh.

UAE yang juga anggota tidak tetap Majlis Keselamatan PBB menggesa badan itu mengutuk tanpa berbelah bahagi serangan puak Houthi tersebut.

“Tindakan haram dan membimbangkan ini merupakan satu lagi langkah dalam usaha Houthi untuk menyebarkan keganasan dan huru-hara di rantau kita,” kata Lana.

Menurutnya, ini adalah percubaan lain oleh Houthi menggunakan keupayaan yang mereka perolehi secara haram untuk menentang sekatan PBB bagi mengancam keamanan dan keselamatan.

Sebelum ini, Houthi yang mendakwa bertanggungjawab terhadap serangan itu mendapat kecaman meluas di rantau Arab dan antarabangsa.

Jurucakap tentera Houthi, Yahya Saree berkata dalam satu kenyataan:

“Peluru berpandu yang digunakan dalam operasi Taufan Yaman ialah peluru berpandu bersayap Quds 2 yang mensasarkan kilang minyak di Mussafah dan Lapangan Terbang Abu Dhabi dengan empat peluru berpandu.”

Saree berkata, Lapangan Terbang Abu Dhabi disasarkan oleh peluru berpandu balistik Zulfiqar dan pada masa yang sama, dron mensasarkan beberapa sasaran sensitif dan penting sebagai tambahan kepada sasaran sebelumnya dengan dron Sammad 3.

Berikutan tragedi itu, kerajaan Arab Saudi telah mengesahkan bahawa ia akan bertindak balas dengan semua kekuatan yang ada terhadap tindakan pengecut yang dilakukan oleh pengganas Houthi yang disokong Iran.

“Pengganas tersebut mensasarkan orang yang tidak bersalah dan kemudahan-kemudahan awam serta  mengancam keamanan serantau dan antarabangsa.”

“Kerajaan telah mengalami banyak serangan oleh pengganas Houthi,” kata Kementerian Luar Arab Saudi.

Ia menyatakan bahawa kerajaan itu terdedah kepada “serangan oleh lapan dron yang terperangkap samar yang mensasarkan orang awam dan objek awam dengan cara yang sengaja dan sistematik, dan pasukan pakatan berjaya bertindak balas kepada mereka.”

Kerajaan itu turut menekankan bantahan dan kecamannya terhadap semua serangan pengganas yang agresif terhadap kerajaan dan UAE, yang dilakukan oleh kuasa jahat dan keganasan yang telah mendatangkan malapetaka di Yaman, membunuh rakyat Yaman dan terus menyebarkan keganasan serta bertindak dengan tujuan menggugat keselamatan dan kestabilan rantau Arab.

“Kerajaan menegaskan bahawa ia telah membentangkan banyak inisiatif politik untuk mencapai penyelesaian politik yang komprehensif bagi menyatukan semua pihak di Yaman.”

“Tetapi puak Houthi meneruskan keberanian untuk melakukan serangan ke atas wilayah kerajaan UAE, mensasarkan lorong perkapalan antarabangsa, mengganggu bantuan kemanusiaan, meneruskan pelanggaran terang-terangannya terhadap semua undang-undang dan norma antarabangsa.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Gejala zina, buang bayi harus ditangani secara holistik

Dalam satu kenyataan bersama baru-baru ini, kedua-dua NGO tersebut menyatakan bahawa sejak tahun 2000 hingga Julai 2008 sahaja terdapat lebih daripada 257,000 sijil kelahiran tanpa nama bapa dikeluarkan, manakala untuk tempoh dari Januari hingga Jun 2010, 45 kes pembuangan bayi telah dilaporkan di seluruh negara berbanding 75 kes bagi sepanjang tahun 2009.

IKRAM Kota Bharu dan Wanita JIM Kelantan bagaimanapun yakin bahawa gejala sosial ini boleh dibendung dengan pendekatan holistik membabitkan semua pihak dalam masyarakat dan negara.

“Prinsip syariat Islam perlu dilaksanakan melalui pencegahan dengan mengutamakan pendidikan yang menyeluruh, menutup pintu-pintu kemudaratan serta merawat melalui aktiviti pemulihan dan penguatkuasaan undang-undang,” kata kenyataan itu lagi.

Dalam usaha menangani gejala sosial ini daripada terus membarah dalam masyarakat, kedua-dua NGO ini menyarankan agar masyarakat kembali mengamalkan cara hidup berpandukan ajaran agama. Umat Islam perlulah mempelajari dan mengamalkan ajaran al-Quran dan sunah Rasulullah.

Selain itu, pendidikan yang merangkumi aspek kehidupan perlulah bermula dari rumah di samping ibu bapa sendiri harus berperanan dalam mendidik serta prihatin dengan perkembangan anak-anak.

“Media juga seharusnya sama-sama bertanggungjawab dalam mendidik masyarakat dan tidak menyebarkan bahan-bahan yang menggalakkan dan merangsang remaja untuk terlibat dalam aktiviti gejala sosial dan keruntuhan akhlak.”

Tidak kurang pentingnya, menurut kenyataan itu lagi, penguatkuasaan  undang-undang haruslah dijalankan dengan tegas. Pesalah jenayah zina dan  buang bayi hendaklah dikenakan hukuman setimpal agar ia menjadi iktibar  buat masyarakat, seterusnya menghentikan gejala ini daripada terus  berleluasa.

Kenyataan media tersebut ditandatangani oleh Yang Dipertua IKRAM Kota Bharu, Ustaz Dr Mohd Sharani Mohd Naim dan Ketua Wanita JIM Kelantan, Dr Hafidzah Mustakim. Ia dikeluarkan bersempena dengan “Seminar Gejala Zina dan Buang Bayi: Kita Mampu Menghentikannya (Penyelesaiannya Menurut Syariah)” dan ”Bengkel Pendidikan Seksualiti Bermula Di Rumah” yang telah diadakan pada Sabtu lalu di Hotel Raudhah di sini.


Skandal Kapal LCS: Heret Yang Terlibat Ke Muka Pengadilan

Pertubuhan IKRAM Malaysia (IKRAM) amat kesal dan kecewa dengan dakwaan skandal penyelewengan dan salah laku dalam urus niaga pembelian Kapal Tempur Pesisir (LCS) yang bernilai RM9 bilion yang didedahkan oleh Jawatankuasa Kira-kira Wang Negara (PAC).

IKRAM mengucapkan setinggi-tinggi penghargaan kepada PAC yang telah melaksanakan tugas dengan teliti dan berintegriti.

PAC mendedahkan bahawa kerajaan Malaysia telah membayar RM6 bilion untuk pembelian tersebut, namun tiada satu pun kapal LCS yang siap sejak 2013. Perkara ini sama sekali tidak boleh diterima dan memerlukan tindakan segera oleh kerajaan.

Oleh itu, IKRAM mendesak agar mereka yang terlibat dalam skandal ini disiasat segera oleh Suruhanjaya Pencegahan Rasuah Malaysia (SPRM).

IKRAM juga menggesa supaya mereka yang bertanggungjawab dalam penyelewengan ini diheret ke muka pengadilan dan dihukum dengan hukuman yang berat kerana telah menyebabkan ketirisan wang negara yang amat besar.

Kepimpinan berwibawa di negara ini dilihat semakin terhakis akibat hilangnya kompetensi dan integriti dalam menguruskan wang rakyat, apabila satu demi satu skandal kewangan kerajaan terdedah.

IKRAM ingin menegaskan bahawa kepimpinan yang berintegriti dan berwibawa adalah syarat kritikal untuk negara berada di landasan yang betul.

Skandal penyelewengan kewangan dan rasuah dalam sebarang projek kerajaan perlu disiasat dengan terperinci dan dibanteras hingga ke akar umbi bagi mengelakkan ketirisan besar wang negara pada masa akan datang.

Dalam pada itu, IKRAM menyeru agar rakyat Malaysia memilih pemimpin yang benar-benar kompeten, berintegriti dan berwibawa dalam Pilihan Raya Umum (PRU) yang akan datang, supaya negara dapat ditadbir dengan berkesan bagi memacu kemajuan dan kemakmuran.

IKRAM juga menyeru agar rakyat menggunakan suara rakyat untuk menolak salah guna kuasa yang berlaku di tanah air kita yang tercinta dan teguh bersama-sama menolak ketirisan dan rasuah.

Pada masa yang sama, IKRAM menggesa agar semua projek utama negara yang melibatkan dana awam dipantau dengan segera dan ketat oleh jawatankuasa yang profesional dan bebas dari pengaruh politik, dengan berpandukan kepada amalan-amalan terbaik pengurusan.

Sebarang permasalahan yang dialami hendaklah ditangani dengan segera, sebelum ia membawa lebih banyak mudarat kepada negara.

IKRAM juga menggesa agar semua ahli Dewan Rakyat meningkatkan tahap pemantauan terhadap projek-projek kerajaan dan memastikan pertanggungjawaban berlaku.

Haji Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Onde-onde penyeri sambutan Dongzhi

Wanita IKRAM telah diundang mengambil bahagian dalam pameran manisan tradisional sempena sambutan tersebut yang bertempat di Selangor & KL Shing An Association pada 18 Disember di sini.

“Acara utama program adalah pameran manisan tradisional sempena perayaan Dongzhi iaitu bebola yang dibuat daripada tepung pulut yang dimasak dengan pelbagai cara dan ramuan yang telah disediakan oleh 10 persatuan wanita Cina,” ujar Eksekutif Wanita IKRAM, Nik Khatijah Nik Mud.

Para hadirin program dan penghargaan pihak penganjur kepada Wanita IKRAM

Menurutnya, Wanita IKRAM turut berpeluang menyediakan kuih onde-onde untuk sajian para hadirin dalam pameran tersebut.

“Sambutan kaum Tionghua terhadap kuih tradisional ini amat menggalakkan sekali.”

Wanita IKRAM yang diketuai setiausahanya, Prof Madya Dr Sabariah Baharun turut memberikan pengenalan tentang cara pembuatan kuih onde-onde kepada semua hadirin.

“Kami (Wanita IKRAM) mengucapkan tahniah dan terima kasih kepada pihak penganjur di atas jemputan ke program ini,” ujar beliau.

Sehubungan dengan itu, Dr Sabariah mengharapkan program seumpama ini diteruskan pada masa akan datang dan semoga dapat mencetuskan rasa kebersamaan dan memupuk keharmonian masyarakat yang berbilang kaum di Malaysia.

Pihak penganjur turut memberikan penghargaan atas kesudian Wanita IKRAM untuk bersama menjayakan program kali ini.


Pemasyhuran Wanita IKRAM teruskan rangkaian dakwah jamaah

Majlis Pemasyhuran Wanita IKRAM telah disempurnakan oleh Timbalan Presiden IKRAM, Prof Dr Mohamed Hatta Shaharom dengan satu acara simbolik memecahkan ketulan ais dan ‘membebaskan’ buku pemasyhuran Wanita IKRAM – acara yang dapat ditafsirkan sebagai rasminya sayap penting IKRAM itu terus bergerak ke tengah masyarakat.

Wanita IKRAM Malaysia telah ditubuhkan pada 3 Oktober 2010. Pemasyhurannya pada hari ini yang juga bersempena sambutan Hari Wanita Sedunia 2011 bertujuan untuk memperkenalkan Wanita IKRAM sebagai  satu organisasi dakwah wanita yang baharu, mengetengahkan fikrah Islam yang menyeluruh sebagai penyelesai masalah, di samping menjalin hubungan dengan pertubuhan-pertubuhan bukan kerajaan (NGO) wanita sedia ada.

Dr Hatta dalam ucapan perasmiannya mengingatkan bahawa pengisytiharan ini adalah sebahagian daripada rantaian panjang dakwah jamaah yang telah dimulakan sejak kira-kira 35 tahun dahulu di serata dunia termasuk Malaysia. Beliau mengiktiraf tenaga wanita dalam dakwah, khususnya dalam IKRAM dan menghargai keprihatinan mereka dalam menyantuni mangsa-mangsa  gempa bumi di Jepun baru-baru ini. Beliau juga mengucapkan sekalung tahniah kepada Wanita IKRAM kerana kehadiran beberapa orang tokoh mereka dalam Jawatankuasa Pusat (JKP) dan Dewan Perhimpunan Nasional (DPN) IKRAM menunjukkan peranan wanita dalam dakwah sangat subur dan diperlukan sepanjang penglibatan jamaah di tengah masyarakat.

Namun, Dr Hatta menarik perhatian lebih 200 hadirin apabila mengungkapkan sesuatu yang tidak pernah disebut dalam mana-mana ucapan perasmian sebelum ini. Pakar psikiatri tersohor itu secara khusus amat menghargai golongan akhawat yang aktif dalam dakwah sedangkan suami mereka tidak mithali dalam lapangan yang sama.

“Suami seperti ini boleh dibahagikan kepada dua jenis; pertama, mereka yang tidak kisah langsung akan dakwah dan kedua, mereka yang terlibat sama dalam dakwah tetapi tidak mithali (sebagai pemimpin),” kata beliau.

Golongan suami yang tidak kisah dengan dakwah pula, menurut Dr Hatta lagi, terbahagi kepada dua, iaitu suami yang membenarkan isteri mereka aktif dalam dakwah dan suami yang tidak mengizinkan bahkan lebih teruk menentang usaha-usaha dakwah.

“Sebab itu saya secara peribadi sangat kagum dengan para isteri dalam kategori ini. Saya bersimpati dan berdoa untuk kebaikan mereka dan suami serta keluarga mereka,” ujarnya lagi.

Ucapan tersebut disifatkan oleh pengerusi majlis, Puan Halimah Abd Hamid sebagai ‘ori’ kerana lahir dari hati tulus seorang Timbalan Presiden dan belum pernah didengari sebelum ini.

Acara perasmian diikuti dengan tayangan video mengenai sejarah dan penglibatan Wanita IKRAM dalam dakwah. Video ini telah disediakan oleh IKRAMedia Pusat melalui sentuhan ‘supremo’nya, Sdr Zulkarnain Jamaluddin.

Sesi pertama majlis ditutup dengan ucaptama oleh Ketua Wanita IKRAM, Ustazah Maznah Daud yang mengangkat tema pemasyhuran, “Keteguhan Jati Diri Wanita Teras Kecemerlangan Ummah” sebelum majlis berhenti rehat untuk jamuan ringan dan sidang media.

Sesi kedua kemudiannya diteruskan dengan sebuah forum berjudul “Indahnya Hidup di bawah Lembayung Syariah: Wanita Solehah Pembangun Ummah” oleh Prof Madya Dr Harlina Halizah Siraj, Ustaz Hasanuddin Mohd Yunus dan Prof Madya Dr Anisah Abd Ghani, manakala Dr Hafidzah Mustakim bertindak selaku pemudah cara.

Antara tetamu yang turut hadir ialah Naib Presiden IKRAM Hj Syed Ibrahim Syed Noh, Ahli DPN Hj Nahar Md Nor dan Pengarah Islamic Relief Malaysia Hj Zairulshahfuddin Zainal Abidin.

Pengarah Program majlis pemasyhuran Wanita IKRAM ini ialah Timbalan Wanita IKRAM sendiri iaitu Datin Paduka Che Asmah Ibrahim manakala pasukannya terdiri daripada ahli-ahli Wanita IKRAM seluruh negeri Selangor.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bersama hentikan keganasan terhadap wanita – Wanita IKRAM

Hari ini sekali lagi, wanita di seluruh  pelusuk dunia  merayakan sambutan Hari Wanita Sedunia. Sejak 1911, 8 Mac  dinobatkan sebagai hari untuk memberi  sokongan dan  mengiktiraf sumbangan dan peranan wanita dalam pembangunan  masyarakat dunia.

Bagi wanita Islam, pemartabatan wanita telah  dinobatkan jauh lebih awal dari 8 Mac 1911, iaitu ketika junjungan besar  Nabi Muhammad s.a.w. diangkat  sebagai utusan Allah Ta’ala, sebagai  Rasul yang membawa rahmat ke seluruh alam. Beliau adalah  contoh  ikutan  yang paling benar telah  menunjukkan kepada kita jalan dan cara hidup  yang selamat di dunia dan akhirat.

Justeru itu, Rasulullah s.a.w.  amat dekat di hati kita semua kerana bagindalah pejuang ulung  yang  telah memartabatkan dan meletakkan  wanita di tempatnya yang sebenar,  meletakkan wanita berdiri sama tinggi dan duduk sama rendah dengan kaum  Adam, kedua-dua mereka jenis Adam dan Hawa ini mempunyai kedudukan yang  sama di hadapan Pencipta ‘Azza wa Jalla, itu sebagai hamba kepada-Nya  semata-mata.(Az-Zariyat, 51: 56).

Terlalu indah dan mahal untuk  dikenang, bila Baginda pernah bersabda:

“Orang yang paling baik di  kalangan kamu adalah orang yang paling berlaku baik terhadap isterinya  dan akulah orang paling baik terhadap isteri dari kalangan kamu.” (Hadis  riwayat At-Tirmizi).

Rasulullah s.a.w telah mengangkat darjat  wanita dan memimpin mereka untuk memainkan peranan yang sebenar. Baginda  mengajar kita agar memuliakan wanita sebagai ibu, mencintainya sebagai   isteri, mendidik dan mengasihinya sebagai anak dan melindunginya  sebagai saudara kandung. Wanita bebas mempunyai identitinya sendiri,  boleh memiliki dan mewarisi harta dan dianjurkan untuk  berperanan aktif  dalam pembangunan keluarga, masyarakat dan negara.

Tema Hari Wanita  yang dipilih oleh Pertubuhan Bangsa-bangsa Bersatu bagi tahun 2013 ini  adalah “A promise is a promise: Time for action to end violence against  women” – Janji adalah janji : Masa untuk bertindak memberhentikan  keganasan terhadap wanita.

Wanita IKRAM menyokong tema ini dan  merasakan ianya amat sesuai dan mesti diangkat secara besar-besaran  kerana walaupun wanita secara umumnya sudah pun memperolehi peluang  berkerjaya dengan menunjukkan  kejayaan yang membanggakan di pelbagai  bidang, namun situasi kesejahteraan, keselamatan  dan keamanan wanita  tidak nampak jauh berubah. Indeks kesejahteraan wanita masih menunjukkan  angka-angka yang begitu menyedihkan.

Maklumat menunjukkan seorang  daripada tiga orang wanita dan gadis di dunia pernah menjadi mangsa  keganasan sama ada dipukul, dijadikan habuan seks,  didera dan dianiayai  melalui pelbagai cara. Seorang dari empat orang wanita dizalimi dan  didera semasa mengandung. Di Malaysia, setiap hari secara purata enam  orang wanita dan gadis dirogol, namun bilangan sebenarnya jauh lebih  tinggi kerana hanya 25% kes rogol yang dilaporkan.  Statistik Polis  Diraja Malaysia (PDRM) dari 2007 hingga Februari, 2012 menunjukkan   sebanyak 18,124 kes keganasan rumahtangga dilaporkan iaitu 3,756 kes  pada 2007; 3,769 (2008); 3,643 pada 2009; 3,173 (2010); 3,277 (2011) dan  506 kes untuk dua bulan pertama tahun 2012.

Walaupun bilangan ini  nampak mendatar, namun purata sebenarnya lebih 3,000 wanita diganasi  dalam rumahtangga sendiri oleh orang yang sepatutnya menyayangi dan  melindungi mereka, keadaan ini  merupakan satu perkara yang sangat   perlu dipandang serius dan mesti ditangani dengan segera. Bayangkan  tahun 2012 berlabuh dengan kejadian yang sangat menyayat hati, berlaku  di Kedah; seorang suri rumah berusia 17 tahun ditemui mati, dipercayai  dibunuh oleh suami yang baru dikahwini enam bulan sebelumnya, satu  tempoh masa yang sepatutnya masih dalam berbulan madu.

Usaha-usaha  menangani keganasan terhadap wanita ini, tidak mungkin dapat dilakukan  oleh golongan wanita sahaja ataupun melalui usaha yang terpancar-pancar.  Satu usaha bersepadu yang melibatkan kaum lelaki dan wanita  bersama-sama seluruh anggota masyarakat mestilah dirancang  dengan  segera.

Wanita IKRAM ingin menegaskan bahawa usaha-usaha ini   mestilah bermula dengan program-program  pembangunan sahsiah dan jati diri   lelaki dan wanita dalam masyarakat, memahami peri pentingnya  keseimbangan dalam memenuhi  tuntutan-tuntutan  kebendaan, fizikal,  spiritual dan emosi. Wanita IKRAM juga berpandangan sebarang agenda  untuk membangunkan wanita (dan lelaki juga) tidak boleh dipisahkan dari  agenda untuk  membangunkan keluarga yang merupakan unit asas dalam  pembentukan sebuah negara. Kami menyeru agar semua pihak sama-sama  mengarusperdanakan agenda keluarga dalam setiap polisi dan aktiviti  pembangunan masyarakat.

Dengan ini, sempena sambutan Hari Wanita Sedunia tahun 2013, Wanita IKRAM ingin menyarankan beberapa langkah berikut:

1.      Setiap anggota masyarakat lelaki dan wanita mestilah kembali  mengamalkan cara hidup Islam  berpandukan ajaran agama. Bagi umat Islam,  tiada jalan lain untuk mengembalikan kegemilangan ummah dan tamaddunnya  serta  memartabatkan kembali wanita ke tempatnya yang sebenar selain  dari berpegang kepada ajaran Islam sepenuhnya. Ajaran Al-Quran dan Sunnah Rasulullah s.a.w. mestilah dipelajari bersungguh-sungguh dan  diamalkan dalam setiap aspek kehidupan.

2.      Usaha-usaha proaktif  pencegahan keganasan mestilah dilakukan oleh pelbagai pihak untuk  memberikan pendidikan dan kemahiran bagi setiap lelaki dan wanita,  supaya menjadi lebih bertanggungjawab di samping dapat  mengelakkan diri  dari menjadi mangsa keganasan apatah lagi menjadi pelaku keganasan.  Pendidikan ini bukan hanya tertumpu untuk meningkatkan kecerdasan  intelek seseorang, malah yang lebih penting adalah meningkatkan  kecerdasan dan kemahiran mengurus emosi  dan spiritual seseorang.

3.       Penguatkuasaan undang-undang yang tegas lagi berkesan mestilah  dilaksanakan kepada pelaku keganasan supaya hukuman yang setimpal itu  dapat menjadi iktibar yang ditakuti oleh  orang lain. Pendidikan  berterusan untuk meningkatkan kepekaan dan kecekapan para petugas  badan-badan yang bertanggung jawab mestilah sentiasa dijalankan supaya  hak dan keselamatan wanita dapat terus dipertahankan.  Sistem kehakiman  dan penguatkuasaan undang-undang  yang lebih mesra wanita  mestilah  diusahakan bagi menjamin kesejahteraan dan pembelaan terhadap wanita.

Semoga dengan usaha ini, matlamat kita untuk menjadikan bumi yang  dipijak dan seluruh dunia menjadi tempat yang sejahtera dan selamat daripada  sebarang bentuk  keganasan, dapat kita capai dengan jayanya. Ayuh!  Semua lelaki dan wanita, marilah  bersama-sama kita berusaha mencari  jalan memberhentikan keganasan terhadap wanita, ketahuilah bahawa wanita  itu belahan daripada lelaki!!!

Ustazah Maznah Daud Ketua Wanita Pertubuhan IKRAM Malaysia 012-3169351 Email:ikramnisaa@gmail.com

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Elak Ramadan Jadi Bulan Pesta Pembaziran Makanan

Suatu ketika dahulu, tatkala kita menginjak usia kanak-kanak, kita sering kali diingatkan antara tujuan berpuasa pada bulan Ramadan adalah untuk merasai apa yang dialami oleh mereka yang fakir dan miskin.

Tidak kurang juga, selalu diingatkan kepada kita bahawa berpuasa adalah untuk mengenangkan kesusahan orang yang tidak berkemampuan seperti kita. Sesuatu yang berharga juga apabila kita mengamati semula nasihat dan pedoman yang diberikan sewaktu kita kecil.

Pun begitu, semakin usia menginjak dewasa, pesanan dan nasihat tersebut semakin pudar dan hilang dalam memori. Tatkala waktu siang, kita menahan diri daripada makan dan minum seolah-olah menghayati kesusahan dan keperitan orang susah.

Namun begitu, menjelang waktu berbuka puasa, kita makan dan minum seperti lupa daratan sehingga melakukan pembaziran.

Sesungguhnya, bulan Ramadan yang juga merupakan sebuah hadiah bermakna bagi umat Islam, terkandung padanya 1001 macam hikmah yang boleh kita perolehi. Semua hikmah ini akan kita perolehi semata-mata dengan kita berusaha mendekatkan diri kepada Allah SWT.

Dengan demikian juga, inilah penghujung kepada ibadah puasa pada bulan Ramadan, iaitu mendekatkan diri kepada Allah dengan bertakwa kepada Nya. Dalam surah al-Baqarah 183, firman Allah SWT yang bermaksud :

“Wahai orang-orang yang beriman! Diwajibkan atas kamu berpuasa sebagaimana diwajibkan atas orang sebelum kamu agar kamu bertakwa.”

Saidina Ali r.a. pernah berkata bahawa takwa itu ialah takut kepada Tuhan yang mulia, beramal dengan kitab yang diturunkan, reda dengan sedikit dan bersiap sedia untuk hari kesudahan.

Demikian pula menurut Abdullah bin Mas’ud r a. katanya, takwa adalah kamu sentiasa mengingati Allah SWT dan tidak melupakannya, dipatuhi dan tidak diderhakai, disyukuri dan tidak diingkari.

Rumusannya, tujuan utama dan terbesar dalam kita menjalani ibadah pada bulan Ramadan ini adalah untuk meraih takwa dengan maksud mentaati segala perintah-Nya dan berusaha meninggalkan larangan Nya. Termasuklah bertakwa itu adalah tidak melakukan pembaziran makanan terutamanya pada bulan Ramadan.

Menurut laporan yang dikeluarkan oleh Perbadanan Pengurusan Sisa Pepejal Dan Pembersihan Awam (SWCorp), dianggarkan kira-kira 4,600 tan makanan yang masih elok terbuang di seluruh Semenanjung Malaysia semasa bulan Ramadan.

Tambahan lagi, menurut Dr. Mohd Pauze Mohamad Taha, Timbalan Ketua Pegawai Eksekutif (Teknikal) SWCorp, jumlah berkenaan merupakan jangkaan peningkatan sisa makanan yang dibuang kira-kira 15 hingga 20 peratus pada bulan Ramadan berbanding bulan biasa sejak dua tahun lalu.

Statistik ini sudah tentu bukanlah sesuatu yang boleh menggembirakan kita semua. Selari dengan tujuan umat Islam berpuasa memburu ketakwaan, pembaziran makanan sepatutnya tidak berlaku sekiranya kita benar-benar menghayati ibadah pada bulan Ramadan.

Pada tahun 2022, satu kajian yang dilakukan oleh Kementerian Perumahan dan Kerajaan Tempatan menunjukkan bahawa sebanyak 76 peratus sampah yang dikutip merangkumi sisa makanan yang tidak dapat dielakkan dan tidak boleh dimakan oleh manusia seperti sisa tulang, kulit buah-buahan dan sayuran.

Sebanyak 24 peratus lagi adalah sisa makanan yang boleh dielakkan iaitu lebihan makanan seperti nasi, pasta, daging dan sayur-sayuran. Jika keadaan ini berterusan menjadi budaya kita, pastinya kelak kita akan berhadapan dengan krisis makanan akibat keborosan dan pembaziran yang telah dilakukan.

Angka dan statistik ini membuktikan bahawa negara kita tidak kritikal menghadapi kekurangan makanan tetapi sebaliknya kritikal dalam menghadapi lebihan makanan sehingga membawa kepada pembaziran.

Pembaziran adalah suatu perkara yang dilarang oleh Allah. Bahkan dalam al-Quran, Allah SWT telah menggelarkan manusia yang melakukan pembaziran itu dengan gelaran saudara syaitan. Dalam surah al-Isra’ ayat 27, firman Allah SWT yang bermaksud:

“Sesungguhnya orang yang membazir itu adalah saudara syaitan dan syaitan itu adalah sangat ingkar kepada Tuhannya.”

Imam Ibnu Kathir dalam kitab tafsirnya, Tafsir al-Quran al-Adzim, menyebutkan bahawa maksud saudara syaitan adalah seperti menyerupai sifat mereka, yang suka membazir dan boros.

Demikian pula isu pembaziran makanan ini menunjukkan kepada kita timbul beberapa golongan yang disebutkan oleh Allah SWT menerusi kitab al-Quran dengan beberapa istilah, antaranya disebutkan sebagai al-Musrifun (berlebihan), al-Mu’tadin (orang yang melampaui batas) dan al-Mubazzirin (pemboros).

Perkataan al-Musrifun seperti yang dinyatakan di dalam surah al-A’raf ayat 31, firman Allah SWT yang bermaksud:

“Wahai anak cucu Adam! Pakailah pakaianmu yang bagus pada setiap (memasuki) masjid, makan dan minumlah, tetapi jangan berlebihan. Sungguh, Allah tidak menyukai orang yang berlebih-lebihan.”

Istilah al-Mu’tadin pula yang bermaksud melampaui batas, telah dinyatakan oleh Allah SWT dalam surah al-Baqarah ayat 190, firman Nya yang bermaksud:

“Dan perangilah di jalan Allah orang-orang yang memerangi kamu, tetapi jangan melampaui batas. Sungguh, Allah tidak suka orang-orang yang melampaui batas.”

Demikianlah beberapa istilah yang ditujukan kepada umat manusia yang suka melakukan pembaziran. Sikap membazir ini akan mencacatkan amal soleh kita pada bulan Ramadan. Sepatutnya, apabila memasuki bulan Ramadan, kita akan lebih menghayati nilai beribadah, bersederhana dan tidak melampaui batas.

Ketakwaan yang sebenar pastinya akan menghalang kita daripada bersikap membazirkan makanan. Oleh itu, menjelang bulan Ramadan, selain kita melakukan persiapan untuk solat berjemaah di masjid, melazimi membaca al-Quran dan memperbanyakkan bersedekah, jangan kita lupa juga untuk mempersiapkan diri mendidik jiwa ini untuk tidak melakukan pembaziran makanan.

Larangan membazir bukanlah bertujuan untuk menghalang kita makan dan minum daripada apa yang kita gemari. Namun, larangan untuk kita membazir makanan ini menuntut kita agar hidup lebih bersederhana, menghayati keindahan bulan Ramadan bukan sekadar pada menu berbuka puasa semata-mata, bahkan lebih dari itu, mendidik jiwa tunduk dan patuh hanya pada-Nya.

Kita seharusnya punyai perasaan bimbang dengan pembaziran makanan yang berlaku peningkatan menjelang setiap bulan Ramadan. Sedikit sebanyak statistik dan angka ini mencerminkan imej tidak sihat untuk umat Islam yang dilihat pada bulan Ramadan, bukan sahaja umat Islam berpesta ibadah, juga telah ‘berpesta’ membazir makanan.

Sudah tentu ini yang kita tidak mahukan. Oleh itu, marilah kita berazam dan bertekad untuk tidak lagi melakukan pembaziran makanan. Semoga Allah merahmati kita semua.

Muhammad Faidhi Azis
Ketua Rakan Hidayah Perlis

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bilakah Puasa Sunat Hari Arafah?

“Berpuasa pada hari Arafah menghapuskan dosa selama dua tahun, setahun yang lalu dan setahun yang akan datang…” (Hadis Riwayat Muslim, No. 1162)

Umat Islam di seluruh Malaysia dijadual menyambut Hari Raya Aidiladha tahun 2022 pada 10 Julai ini. 1 Zulhijah 1443 jatuh pada hari Jumaat bersamaan dengan 1 Julai 2022.

Pengumuman pengisytiharan itu dibuat oleh Penolong Setiausaha Majlis Raja-Raja, Mohd Aseral Jusman malam tadi (Khamis, 30 Jun 2022).

Dalam pada itu, kita dimaklumkan ibadah wukuf di Arafah tahun ini jatuh pada Jumaat bersamaan 8 Julai 2022.

Ini bermakna Hari Raya Aidiladha yang akan disambut oleh umat Islam di Malaysia pada 10 Julai, lewat sehari daripada sambutan di Arab Saudi.

Situasi seperti ini menimbulkan persoalan tentang puasa sunat Arafah: Adakah perkiraannya mengikut anak bulan di sesebuah negeri atau mengikut hari wukuf di Arafah?

Adakah umat Islam di Malaysia akan berpuasa sunat pada hari Jumaat bersamaan dengan berlangsungnya wukuf di Arafah atau pada hari Sabtu bersamaan dengan 9 Zulhijah berdasarkan perkiraan rukyah dan perisytiharan yang dibuat oleh kerajaan Malaysia?

Persoalan ini telah dibahas oleh fuqaha sejak dahulu. Ada dua pendapat tentang masalah ini.

Pendapat Pertama: Hari Wukuf di Arafah

Pendapat Ibnu Rajab al-Hanbali RH dan sebahagian ulama Malikiyyah RH. Mereka berkata, puasa sunat Hari Arafah adalah hari di mana para jemaah haji wukuf di Arafah.

Pendapat Kedua: 9 Zulhijah di Sesuatu Negeri

Pendapat Mazhab Syafii dan juga sebahagian Ulama Malikiyyah seperti Ibnu Abd al-Barr RH.

Mereka berkata, puasa sunat Arafah mengikut perkiraan melihat anak bulan Zulhijah di sesuatu negeri, iaitu tanggal 9 Zulhijah itu sendiri kerana setiap negeri mempunyai matla’ (tempat terbit anak bulan) yang berbeza.

(Rujuk Fathul Bari oleh Imam Ibnu Hajar al-Asqalani RH [4/123])

Pendapat kedua merupakan pendapat yang ditarjih (diperkuatkan) dalam Mazhab Syafii RH dan terpakai di Malaysia.

Pendapat ini juga diperkuatkan dengan dalil-dalil daripada al-Quran, al-Sunnah dan qias.

Dalil daripada al-Quran, firman Allah yang bermaksud:

“..Oleh itu, sesiapa daripada kamu yang menyaksikan anak bulan Ramadan (atau mengetahuinya), maka hendaklah dia berpuasa pada bulan itu;…” (Al-Baqarah 2:185)

Ayat ini berkaitan dengan puasa Ramadan di mana Allah kaitkan kefarduan puasa dengan melihat anak bulan.

Maka sesiapa yang belum menyaksikannya, belum wajib berpuasa kerana harus disempurnakan bulan Syaaban dahulu.

Demikianlah juga dengan bulan Zulhijah. Ada negeri yang melihat anak bulan lebih awal daripada negeri lain. Maka tarikhnya lebih awal.

Dalil daripada al-Sunnah, sabda Nabi SAW bermaksud:
“Apabila kamu melihatnya (anak bulan Ramadan), berpuasalah. Dan apabila kamu melihatnya (anak bulan Syawal), berbukalah!” (Muttafaq alaih)

Hadis ini sama maksud dengan ayat di atas, iaitu berkaitan dengan ibadah puasa. Maka ibadah lain boleh dikira samalah prinsipnya, iaitu melihat anak bulan.

Dalil qias ialah, waktu mula berpuasa (imsak) dan berbuka (iftar) setiap hari adalah berbeza dari satu negeri dengan negeri yang lain berdasarkan waktu terbit dan tenggelam matahari di setiap negeri.

Negeri-negeri di sebelah timur waktu imsak dan iftarnya lebih awal daripada negeri di sebelah barat. Hal ini telah ijmak dalam kalangan semua ulama.

Maka, perbezaan awal bulan diqiaskan dengan perbezaan waktu imsak dan waktu iftar setiap hari yang telah disepakati.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Maahad Tahfiz Al-Quran Hira’ terima Anugerah Pengurusan SAR Tahfiz Terbaik Selangor

Majlis anugerah tahunan anjuran Sektor Pendidikan Islam, Jabatan Pendidikan Negeri Selangor ini telah berlangsung di Politeknik Sultan Salahuddin Abdul Aziz Shah di sini bertujuan untuk

menghargai dan mengiktiraf usaha dan inisiatif pihak sekolah sehingga membuahkan kecemerlangan sekolah dan murid selaras dengan kehendak Falsafah Pendidikan Islam dan Falsafah Pendidikan Kebangsaan.

Anugerah tersebut disampaikan kepada Pengetua MTQ Hira’, Saudara Bat Kamaruzzaman Abdul Kadir oleh Ustaz Wan Ramdzan Wan Mamat, Timbalan Pengarah Pengurusan Institusi Pendidikan Agama, Bahagian Pendidikan Islam, Kementerian Pendidikan Malaysia (KPM) mewakili Dato’ Haji Sufa’at Tumin, Timbalan Ketua Pengarah Pelajaran Malaysia (Sektor Operasi Pendidikan), KPM.

Semoga anugerah ini melonjakkan lagi usaha MTQ Hira’ melahirkan para pelajar huffaz yang soleh dan musleh, insyaa-Allah.


Perpaduan: Tangani Perbezaan, Wibawakan Kepimpinan

Hari Kemerdekaan pada 31 Ogos dan Hari Malaysia pada 16 September merupakan dua tarikh penting Sambutan Bulan Kebangsaan yang dirai dengan meriahnya oleh semua pihak, baik kerajaan, agensi dan institusinya, organisasi bukan kerajaan mahupun rakyat marhaen.

Lebih kurang enam dekad kemerdekaan dan pembentukan Malaysia disambut oleh rakyat yang terdiri daripada pelbagai lapisan masyarakat tua dan muda, bangsa, agama dan budaya serta pelbagai latar belakang ekonomi, pendidikan dan fahaman.

Kepelbagaian dalam masyarakat Malaysia mewujudkan pandangan berbeza-beza tentang erti kemerdekaan dan juga semangat yang ada dalam sambutan kebangsaaan.

Pandangan berbeza ini bergantung kepada keprihatinan terhadap semangat patriotisme, pemahaman terhadap konsep perpaduan dan juga usaha memupuk nilai murni setiap individu dalam kehidupan bermasyarakat.

Ketiga-tiga perkara penting yang disebutkan ini perlulah difahami sebaiknya untuk merealisasikan pandangan yang betul mengenai kesatuan rakyat Malaysia agar terhasilnya kemakmuran dan keharmonian dalam negara tercinta ini.

Patriotisme diistilahkan sebagai perasaan cinta yang kuat terhadap tanah air
(Kamus Dewan 1989: 917). Patriotisme berasal daripada perkataan Latin patria dan Yunani patritha yang merujuk kepada seseorang yang mempunyai perasaan cinta, sentiasa menyokong dan mempertahankan negara sendiri secara berterusan dan berpanjangan.

Patriotisme bukanlah sekadar luahan perasaan, bahkan ia menuntut penghayatan oleh setiap warganegara.

Ia bukan sekadar semangat, tetapi merupakan pegangan agung yang melibatkan elemen kesetiaan, keberanian, jati diri, rela berkorban, kesukarelaan, kewarganegaraan, kemerdekaan, kedaulatan dan cinta terhadap bangsa dan negara.

Oleh itu, setiap rakyat Malaysia harus mempunyai semangat patriotisme kerana kemerdekaan yang diperoleh bukan didapati dengan mudah, malah berlaku dalam suasana yang penuh kesukaran dan pengorbanan.

Kita dianggap berjiwa patriot (pejuang) apabila kepercayaan, amalan dan tindakan menepati cinta dan setia kepada negara sehingga sanggup melakukan apa saja deminya.

Sesebuah negara dibentuk oleh warisan dan wawasan yang berlandaskan sejarah yang dilalui oleh rakyat dalam negara tersebut.

Warisan di sini merujuk kepada kehidupan rakyat yang diketuai pemimpin yang mengemudi mereka melalui pelbagai liku-liku sejarah sejak zaman dahulu. Hubungan rakyat kepada negara dan pemimpin diikat oleh semangat patriotisme.

Dalam konteks Malaysia, konsep cintakan negara yang ingin diterapkan adalah mempunyai nilai-nilai seperti berbangga sebagai rakyat dan setia kepada negara, bersemangat kekitaan, berdisiplin dan seterusnya berusaha dan produktif.

Nilai-nilai ini telah diterima dan diguna pakai oleh Kementerian Pendidikan dan diterapkan dalam kalangan pelajar-pelajar daripada peringkat rendah, menengah dan institut pengajian tinggi (IPT) agar dapat melahirkan modal insan yang mempunyai jati diri yang tinggi sebagai aset yang berharga kepada agama, bangsa dan negara.

Namun persoalannya, adakah penerapan nilai-nilai ke dalam sistem pendidikan kita ini telah berjaya melahirkan warganegara yang betul-betul mempamerkan semangat cintakan negara?

Malang sekali, ia jauh daripada apa yang diimpikan kerana terlalu banyak kepincangan berlaku dalam masyarakat, antaranya ketamakan pemimpin sehingga sanggup menggadaikan negara dan membazirkan wang rakyat untuk kepentingan diri sendiri, tidak langsung memikirkan kepentingan rakyat yang amat memerlukan bantuan.

Begitu juga terdapat rakyat yang tidak cintakan negara sehingga sanggup memperjudikan kedaulatan negara dengan memilih pemimpin yang tidak berintegriti dan kompeten sebagai pemimpin mereka.

Semangat patriotisme ini amatlah penting untuk dihayati sedalamnya oleh seluruh rakyat Malaysia kerana implikasinya sangat besar kepada kemakmuran dan kesejahteraan masyarakat dan negara.

Tanyalah diri sendiri sama ada kita betul-betul cintakan negara kita dan telah melakukan apa yang sepatutnya, bukan sekadar berkata-kata.

Profesor Ulung Datuk Shamsul Amri Baharuddin menyatakan bahawa intipati semangat cintakan negara akhirnya akan menjurus kepada perpaduan yang selanjutnya menatijahkan keadaan yang aman damai dan melahirkan suatu bentuk kestabilan politik, ekonomi dan sosial yang baik.

Keadaan ini membolehkan rakyat daripada pelbagai etnik dapat hidup bersama dalam suasana aman dan bebas daripada konflik kekerasan etnik yang kerap dan berpanjangan.

Malaysia merupakan sebuah negara majmuk dengan kewujudan pelbagai kelompok kaum, agama dan budaya yang berbeza sejak hampir seratus tahun. Kemasukan warga asing telah menyebabkan komposisi masyarakat semakin berbilang bangsa.

Walaupun terdapat pelbagai usaha menyatukan kelompok etnik, agama dan budaya yang berbeza terutama di peringkat awal kemerdekaan negara, agenda keharmonian dan perpaduan perlu terus menjadi penekanan masyarakat dan negara bagi memastikan kestabilan dan keharmonian dapat dicapai.

Memetik kata-kata Tunku Abdul Rahman ketika pengisytiharan kemerdekaan negara, “Mulai 31 Ogos 1957, (kita) akan menjadi sebuah negara berdaulat dan demokratik untuk selama-lamanya, yang dibina berdasarkan prinsip kebebasan dan keadilan serta sentiasa memperjuangkan kebajikan dan kesejahteraan rakyatnya.”

Katanya lagi, “Kita semua adalah rakyat Malaysia. Inilah ikatan yang menyatukan kita. Hendaklah kita sentiasa ingat bahawa perpaduan adalah kekuatan asas kita sebagai satu bangsa dan sebagai satu negara.”

Oleh itu, kalam Tunku ini boleh difahami sebagai wajibnya pemimpin yang memegang tampuk pemerintahan negara berusaha memastikan perpaduan dan keharmonian rakyat tercapai.

Walaupun terdapat pelbagai cabaran yang mendatang dan cuba merosakkan keharmonian yang sedia terjalin, rakyat perlu terus diberi pemahamanan bahawa mereka sepatutnya menerima hakikat yang mereka berkongsi bumi yang sama.

Agenda perpaduan dalam kalangan masyarakat perlu menjadi keutamaan dan digerakkan secara menyeluruh dan bukan semata-mata sebagai slogan oleh semua pihak dalam masyarakat terutamanya agamawan, pendidik dan pemimpin masyarakat.

Ia merupakan asas kepada kesatuan rakyat di Malaysia dan membawa kepada kemajuan pembangunan negara.

Kepelbagaian semestinya membawa kepada perbezaan dan ia memang menjadi lumrah kehidupan, namun tidak semesti perbezaan itu sentiasa membawa kepada keburukan.

Dr Mohd Farid Mohd Shahran, Felow Utama dan Pengarah Pusat Kajian Syariah, Institut Kefahaman Islam Malaysia (IKIM) ada menekankannya dalam pembentangan beliau di Kongres Nasional Islam, Keluarga Malaysia dan Keharmonian: Membina Agenda Kalis Cabaran Masa Depan.

Menurutnya, sejarah manusia banyak merakamkan bahawa usaha dan aktiviti manusia dijalankan atas kerjasama, kesatuan fikrah dan kesepakatan. Ini dapat ditunjukkan di dalam pelbagai tamadun dan peradaban manusia yang hebat, contohnya peradaban Islam yang dibentuk oleh Islam berlandaskan panduan al-Quran.

Kita dapati bahawa Rasulullah SAW sendiri telah membuktikan secara amali kepentingan perpaduan dalam negara Islam yang ideal bahkan rentas kaum dan agama. Perbezaan yang ada tidak menghalang kepada kesejahteraan dan juga pembangunan masyarakat atau negara tersebut.

Meneliti sejarah untuk mendapatkan kemerdekaan, Tunku Abdul Rahman sendiri dari awal lagi sentiasa menekankan perpaduan rakyat pelbagai kaum dan agama, malah tidak pernah menghalang penganut agama lain untuk mengamalkan agama mereka.

Usaha beliau disokong oleh beberapa pemimpin lain seperti Tun VT Sambanthan dan Tun Tan Cheng Lock.

Biarpun Malaysia secara amnya lebih aman berbanding kebanyakan negara lain di skala global, polarisasi masyarakat kerana isu-isu keagamaan, politik, sosial, pentadbiran dan sebagainya memang tidak dapat dinafikan.

Sedikit jolokan isu perkauman atau keagamaan contohnya, boleh menggegarkan atau membuka ruang untuk retakan dan ketegangan sesama rakyat.

Di sini pentingnya peranan dan kualiti pemimpin yang kompeten dan berintegriti yang dapat menyatukan dan bukannya memecah-belahkan rakyat.

Namun sayang, di Malaysia terdapat pemimpin yang sanggup mempolitikkan isu perpaduan semata-mata untuk mendapatkan sokongan atau atas sebab peribadi yang terus ingin berada di pucuk pimpinan.

Justeru, semua rakyat Malaysia perlu memahami bahawa perbezaan sepatutnya merupakan satu aset besar kepada kita semua yang memungkinkan pembentukan negara yang maju dalam pelbagai segi dan bukan dianggap satu liabiliti yang membawa kepada keruntuhannya.

Ia perlu dilihat secara objektif dan usaha perlu dilakukan bagi mengukuhkan pemahaman ini agar perpaduan rakyat tidak mudah goyah oleh sekelompok manusia untuk kepentingan mereka.

Jika kesatuan dan perpaduan dapat kita hasilkan dalam masyarakat, maka mudah untuk kita lihat pemupukan nilai-nilai murni.

Kerajaan Malaysia amat menitikberatkan persoalan akhlak dan nilai-nilai murni dalam masyarakat yang berbilang bangsa. Kandungan Rukun Negara tertumpu ke arah melahirkan satu negara bangsa Malaysia yang maju progresif, saintifik dan hidup bersatu-padu.

Kajian menunjukkan bahawa tiga etnik terbesar iaitu Melayu, Cina dan India masing-masing mengamalkan kebudayaan, adat resam, agama dan bahasa tersendiri.

Budaya masyarakat Melayu contohnya, menggabungkan unsur agama iaitu Islam dan adat. Kedua-dua aspek ini menjadi asas yang utama dalam proses sosialisasi dan pembudayaan.

Namun demikian, adat dan budaya yang menjadi asas dalam proses sosialisasi tersebut hendaklah berteraskan syarak. Ini adalah kerana jati diri
Melayu yang bersandarkan adat dan budaya adalah berpaksikan konsep tauhid.

Ajaran Islam yang dibawa oleh Rasulullah SAW adalah agama yang sentiasa memartabatkan maruah, kemuliaan atau harga diri manusia.

Islam tidak pemah membezakan kedudukan seseorang dengan yang lain berdasarkan perbezaan wama kulit, jantina atau lainnya. Islam sebagai agama dan sistem kepercayaan merupakan teras jati diri orang Melayu.

Perwatakan, adab dan kesusilaan orang Melayu yang bersandarkan prinsip tauhid dan hukum syarak dihayati dalam sistem kehidupan sama ada dalam entiti keluarga, masyarakat mahupun sistem pemerintahan negara.

Masyarakat Cina juga mempunyai sistem kepercayaan dan pandangan semesta yang tersendiri. Mereka memuja nenek moyang dan tian (langit) di samping kepercayaan primitif iaitu animisme iaitu pemujaan binatang, tanaman atau alam semula jadi.

Ia wujud dalam kalangan masyarakat Cina sejak zaman silam lagi. Di Malaysia, kebanyakan masyarakat Cina menganuti agama Buddha, Kristian, Taoisme dan Konfusianisme.

Masyarakat Cina lebih mementingkan aspek kepercayaaan yang boleh memberikan kesejahteraaan, kemakmuran, kebahagiaan dan kekayaan.

Mereka mementingkan nilai kemanusiaan di mana mereka menganggap manusia mempunyai kedudukan yang unggul dan memainkan peranan penting dalam alam semesta.

Nilai-nilai tersebut termasuklah moral sebagai ideologi, hubungan manusia dengan alam semesta, kepentingan institusi keluarga, keutamaan pendidikan, dan keharmonian. Ini jelas menunjukkan bahawa bagi masyarakat Cina setiap golongan sama ada pemerintah atau yang diperintah mestilah mempunyai moral dan akhlak yang mulia.

Keluarga, masyarakat dan juga negara perlu mengetahui peranan masing-masing supaya kehidupan aman dan sejahtera.

Masyarakat India kebanyakannya beragama Hindu. Bagi masyarakat India, keluarga merupakan unit asas dan terpenting.

Apa yang dititikberatkan oleh masyarakat India ialah perpaduan antara ahli keluarga yang dipelihara dengan kasih sayang dan memberi perhatian kepada semua golongan. Kepercayaan serta budaya keluarga dipelihara dan diturunkan kepada generasi muda.

Agama Hindu amat menitikberatkan setiap individu supaya melakukan segala kebaikan dan tidak melakukan kerosakan terhadap makhluk yang lain, sama ada manusia atau haiwan.

Ini membentuk keperibadian masyarakat India dari segi etika dan moral yang mantap agar kehidupan mereka menjurus ke arah kebaikan dan dapat menghindar daripada keburukan dan perkara-perkara yang menyalahi norma-norma dan garis panduan dalam kepercayaan mereka.

Masyarakat Malaysia selain diwarnai oleh tiga bangsa terbesar ini juga kaya dengan pelbagai etnik yang lain samada di Semenanjung atau di Sabah dan Sarawak. Setiap kumpulan etnik ini juga kaya dengan budaya dan nilai-nilai murni yang dihayati oleh mereka.

Justeru, pelbagai bangsa dan etnik seharusnya mempunyai budaya yang membolehkan mereka berinteraksi antara satu sama lain. Kebudayaan masyarakat Malaysia walaupun berbeza, mempunyai asas yang sama iaitu membentuk keperibadian dan jati diri individu ke arah yang lebih baik.

Inilah yang membolehkan masyarakat rakyat dapat saling berhubung dalam melaksanakan satu matlamat yang sama, iaitu membentuk masyarakat Malaysia yang bepegang teguh kepada ajaran agama masing-masing dan mementingkan nilai-nilai murni yang diajar dalamnya.

Penghayatan nilai-nilai murni oleh masyarakat majmuk perlu diteruskan terutamanya yang terdapat dalam ajaran agama masing-masing.

Perbezaan dari segi agama, bahasa dan kebudayaan tidak sepatutnya menyebabkan lahirnya budaya kesukuan yang ketara dalam kalangan masyarakat di negara ini.

Seharusnya, para pemimpin yang awal-awal meneladani nilai-nilai murni ini dalam pelbagai aspek, dari menjaga tutur kata sehinggalah menolak rasuah dan menjaga amanah yang telah dipertanggunjawabkan kepada mereka.

Kelakuan yang tidak selari dengan nilai-nilai ketimuran semua bangsa Malaysia yang sopan dan berakhlak membuatkan rakyat rasa muak dan skeptik terhadap ahli politik. Rakyat sewajibnya memikirkan pimpinan jenis apa yang mereka mahukan untuk menerajui negara.

Ideologi luar pula ada yang membawa budaya hedonisme yang mengutamakan keseronokan semata-mata dan nilai-nilai negatif, ekonomi bebas yang menindas, sains dan teknologi yang menyeleweng dan memusnahkan serta sistem politik yang dipaksa ke atas manusia seluruh dunia.

Malaysia tidak terkecuali daripada pengaruh ini pada era globalisasi yang mendesak. Globalisasi menjadi faktor pengubah budaya yang amat kuat dan deras, mengakibatkan semakin lenyapnya nilai-nilai luhur dan budi bahasa secara tidak disedari dan pemikiran luar diterima secara halus ke dalam minda masyarakat.

Bagi menghindari segala ancaman daripada fahaman luar yang meruntuhkan ini serta untuk menjamin ketahanan rakyat Malaysia, maka mereka mestilah berbalik kepada tiga perkara asas tersebut iaitu semangat cintakan negara, konsep perpaduan sebenar dan pemupukan nilai-nilai murni yang membentuk semua rakyat sebagai satu entiti yang boleh dikenali sebagai bangsa Malaysia.

“Walau Kita Berbeza, Tetap Teguh Bersama.”

Dr Sabariah Baharun, Ketua Kluster Perpaduan, Pertubuhan IKRAM Malaysia.
Dr Daniel Iqram Abd Halim, Ahli Kluster Perpaduan, Pertubuhan IKRAM Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Yaman yang tidak aman, perlukan pembelaan

Sekitar 3.65 juta orang pelarian tinggal di Yaman sementara banyak yang melarikan diri ke negara-negara lain seperti Mesir, Sudan, Jordan, Malaysia dan Somalia untuk mendapatkan perlindungan dan keselamatan.

Menurut kedutaan Yaman di Kaherah, jumlah penduduk Yaman di Mesir antara 500,000 hingga 700,000, yang merupakan peningkatan yang signifikan dibandingkan dengan jumlah mereka sebelum berlakunya perang, iaitu hanya sekitar 70,000.

Walau bagaimanapun, jumlah pelarian Yaman yang mendaftar sebagai pelarian atau pencari suaka dengan Pesuruhjaya Tinggi Pertubuhan Bangsa-Bangsa Bersatu untuk Pelarian (UNHCR) hanya 9,200 dan negara Mesir menjadi tuan rumah sekitar 250,000 pencari suaka dan pelarian dari pelbagai negara yang berdaftar dengan badan PBB itu.

Mesir telah memainkan peranan politik yang terkehadapan dalam urusan Yaman. Komuniti Yaman telah wujud di Kaherah selama beberapa dekad dan jumlahnya telah meningkat secara mendadak sejak revolusi 1962.

Namun di sebalik kisahnya itu, ramai pelarian Yaman di Mesir berjuang untuk menguruskan kehidupannya berikutan mereka menghadapi masalah ekonomi, memandangkan kekurangan peluang pekerjaan, di samping berjuang untuk menampung perbelanjaan perubatan dan pendidikan.

UNHCR telah mengemukakan penerangan mengenai keadaan ekonomi dan kehidupan pelarian Yaman dan dilaporkan 20,000 pelarian Yaman di Kaherah menghadapi cabaran keperluan harian mereka dan sokongan yang mereka terima daripada UNHCR tidaklah mencukupi.

Selain itu, Mesir telah menjadi tuan rumah komuniti Yaman dari masa ke masa, menjadi persimpangan perdagangan dan budaya yang terkenal di dunia Arab. Jumlah komuniti ini yang sebahagian besar anggotanya tinggal di Kaherah, bertambah berikutan revolusi Yaman Utara pada tahun 1962 yang disokong oleh Presiden Mesir ketika itu, Gamal Abdel Nasser.

Beberapa orang Yaman mendapat pendidikan dari profesor Mesir di Yaman kerana kurikulum yang diterapkan di sana adalah kurikulum Mesir hingga tahun 1980-an. Faktor sejarah dan sosial ini memainkan peranan utama dalam keputusan pelarian Yaman untuk berhijrah ke Mesir setelah tercetusnya konflik semasa.

Hakikatnya sebelum perang, Mesir adalah destinasi rakyat Yaman untuk menerima rawatan perubatan, belajar atau melancong, kerana mereka tidak memerlukan visa untuk memasuki negara itu dan mereka dapat tinggal secara kekal tanpa perlu mendapatkan keizinan.

Pada akhir Mac 2015, Arab Saudi melancarkan kempen ketenteraannya melawan kumpulan militia Houthi di utara Yaman bagi menghapuskan pengaruh Iran yang didakwa memberikan sokongan kewangan dan persenjataan kepada kumpulan itu.

Setelah itu, Mesir mengenakan prosedur baru iaitu pelarian Yaman yang ingin pergi ke negaranya mesti mendapatkan visa masuk, dan mereka yang ingin tinggal di negara Arab itu perlu mendapatkan permit permastautinan.

Manakala, mereka yang berusia di bawah 18 tahun dan mereka yang berusia lebih 50 tahun dikecualikan daripada prosedur ini. Dengan keadaan yang terjadi, Mesir memberikan penduduk Yaman untuk tempoh waktu enam bulan yang boleh diperbaharui setelah memasuki negara itu.

Apa yang tragisnya, ramai pelarian Yaman yang terlantar berikutan perang tinggal di Mesir sebagai penduduk yang memiliki izin menetap dan tidak didaftarkan sebagai pelarian atau pencari suaka kerana beberapa sebab seperti keinginan mereka untuk mengekalkan kemampuan untuk kembali ke Yaman bila-bila pun mereka mahu.

Berbeza bagi mereka yang berdaftar dengan UNHCR, kebanyakan mereka berasal daripada golongan miskin yang mengharapkan bantuan ekonomi asas. Oleh itu, UNHCR tidaklah secara rutin melakukan proses penentuan suaka bagi pelarian Yaman di Mesir kecuali jika mempertimbangkan untuk menetapkan semula mereka atau jika mereka memerlukan pemeriksaan lebih lanjut.

Pelarian Yaman di Mesir berasal dari pelbagai tempat di Yaman dan tergolong dalam kelas sosial dan latar belakang budaya yang berbeza. Kebanyakan mereka tinggal di Kaherah di sebelah barat Sungai Nil, di kawasan yang dikenali sebagai Giza, Faisal, Ard al-Lewa, Mohandessin dan Dokki. Sebilangan keluarga Yaman juga tinggal di kawasan yang jauh dari pusat bandar.

Mesir menjadi tuan rumah pelarian dan pencari suaka yang berdaftar dengan UNHCR dari 57 negara lain, yang mana kebanyakan mereka dari Syria, Sudan, Sudan Selatan, Eritrea, dan Ethiopia.

Di Mesir, pelarian dan pencari suaka menikmati hak untuk bekerja dengan syarat mendapat izin kerja yang sukar diperoleh kerana halangan negara. Selain itu, mereka juga boleh mendapatkan rawatan perubatan di kemudahan kesihatan negeri, tetapi beberapa perkhidmatan perubatan memerlukan pembayaran.

Pada Februari 2019, UNHCR melaporkan bahawa jumlah pelarian berdaftar dan pencari suaka di Mesir telah meningkat sebanyak 24 peratus dalam dua tahun sebelumnya berikutan cabaran kewangan kerana operasi UNHCR di Mesir hanya menerima 46 peratus daripada dana wang yang diperlukan pada tahun 2019. Menjelang Ogos 2020, UNHCR hanya menerima 35 peratus kewangan yang diperlukan untuk tahun 2020.

Sebagaimana kata Pesuruhjaya Tinggi UNHCR Filippo Grandi, lapan daripada 10 pelarian hidup dalam keadaan kemanusiaan yang menyedihkan dan tidak dapat memenuhi keperluan asas mereka.

“Pelarian ini memerlukan bantuan kemanusiaan yang mencukupi dan tepat waktu. Namun, kami sekarang tidak dapat menyediakan mereka dengan keperluan asas atau mengekalkan program perlindungan pelarian asas kami di negara ini.”

Secara umum, keluarga Yaman tinggal di kawasan kejiranan yang sesak dan miskin, sementara keluarga besar memasuki pangsapuri yang sempit kerana mereka tidak mampu memiliki rumah yang lebih besar. Memang benar bahawa keluarga-keluarga ini mungkin juga mengalami masalah ekonomi di Yaman sebelum perang, tetapi mereka sering tinggal di rumah-rumah yang mereka miliki dan dapat mencari pekerjaan dengan lebih mudah.

Dalam pada itu, kajian yang dilakukan pada tahun 2018 mendapati bahawa sekitar 80 peratus pelarian dan pencari suaka dari sub-Sahara Afrika, Iraq dan Yaman menurunkan kadar perbelanjaan isi rumah di bawah perbelanjaan UNHCR minimum yang merupakan salah satu petunjuk aras kemiskinan.

Terdapat beberapa isu antaranya keluarga Yaman dalam keadaan ekonomi yang teruk dan meminjam wang daripada rakan dan saudara untuk menampung keperluan mereka atau membayar rawatan perubatan. Sebilangan pelarian Yaman juga mendapatkan bantuan daripada dermawan Yaman di Mesir melalui komunikasi peribadi atau inisiatif tempatan.

NGO Malaysia giat kempen bantu Yaman

Oleh yang demikian, Gabungan NGO Malaysia dan Yaman telah melancarkan kempen Help Yemen bagi meringankan beban kemanusiaan yang semakin teruk melanda negara itu.

Sebagaimana kata Pengerusi Humanitarian Care Malaysia (MyCARE), Profesor Madya Dr Hafidzi Mohd Noor dalam satu sidang media kempen Help Yemen yang diadakan pada 25 Mac lalu;

“Kempen ini bertujuan mengumpul RM4.6 juta untuk membantu 22,000 pelarian dalam negara (IDPs) yang terjejas teruk dan memerlukan bantuan kemanusiaan terutama makanan, tempat perlindungan dan penjagaan kesihatan.”

Menurutnya, sejak keganasan yang meletus pada akhir Mac 2015 itu, Yaman kekal menjadi negara yang berdepan dengan krisis kemanusiaan terburuk di dunia.

“Konflik lebih enam tahun itu menyebabkan kemerosotan ekonomi, keruntuhan institusi yang mengakibatkan 24 juta orang (80 peratus penduduk) memerlukan bantuan dan perlindungan kemanusiaan serta 13.5 juta orang menghadapi masalah sekuriti makanan.

Beliau menyeru masyarakat dunia agar memberikan bantuan yang sewajarnya untuik pelarian yaman.

“Masanya telah tiba untuk kita memberi bantuan kemanusiaan kepada pelarian Yaman yang telah menjadi pelarian domestik.”

Menurut Dr Hafidzi, kempen Help Yemen dinaungi kedutaan Yaman dengan kerjasama Malaysian Relief Agency (MRA), MyCARE, HALUAN, Global Peace Mission (GPM), ALTAWASUL, INSAN dan masyarakat Yaman di Malaysia.

Bagi yang ingin menyumbang dalam tabung Help Yemen melalui MyCARE, sila layari pautan donate.mycare.org.my/c/yaman atau akaun Humanitarian Care Malaysia Berhad (CIMB 8602135592) dengan rujukan ‘Help Yemen’.

Sewajarnya UNHCR mempertimbangkan permohonan penempatan semula bagi pelarian dan memastikan bahawa pilihan berdasarkan keperluan untuk perlindungan antarabangsa, tanpa mengira kewarganegaraan.

Masyarakat dunia seharusnya meningkatkan sokongan untuk pelarian Yaman. Selain doa, sumbangan kewangan juga perlu bagi membantu kehidupan mereka yang sangat terkesan lagi terjejas.

Namun, semua itu perlu dipastikan dengan teliti agar status kelayakan untuk menerima bantuan termasuk mereka yang paling memerlukannya. Selain itu, UNHCR harus memastikan bahawa pelarian Yaman yang memerlukan perlindungan antarabangsa dimasukkan dalam permohonan penempatan semula ke negara ketiga.

Tidak terkecuali, advokasi bagi meningkatkan perhatian antarabangsa terhadap penderitaan pelarian Yaman perlu dipertingkatkan bagi memberi peluang untuk bantuan dan penempatan semula, mendidik pelarian Yaman mengenai hak dan program sokongan serta bantuan yang tersedia untuk mereka.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…